text:
Nhoozhinji
Muchidzidzo Pimanyika, nhoozhinji (polyhedron kuChirungu) zvinoreva shepi ine mitsendo mina kana kudarika.Mitsendo iyi inenge ichibatana pamikwava nenzira inoita kuti shepi iyi ive chiumbwa chakavharika kwose.
Kupiwa Kwezita[chinja | edit source]
KuEnglish shoko rokuti polyhedron rinobva pamashoko anoti poly rinoreva many, uye hedron rinoreva base, chair or face. Saka zvichibatanidzwa zvoreva many faces or many bases.
Zita rokuti nhoozhinji rinobva pakuti shepi dzemhando iyi dzakavharwa mativi ose nenhoo dzinoonekwa kunze kwechiumbwa. Nhoo mbiri dzega-dzega dzinosangana pamikwava kana kuti pamutsetse mumwe. Nhoo nhatu kana kudarika dzinosangana pachisuvi chimwe. Kuverengwa kwehuwandu hwenhoo dziri pachiumbwa ndiko kunopa chiumbwa zita racho. Pano pasarudzwa kuti boka rezviumbwa izvi zvinzi nhoozhinji zvichitodzana nenhoo (Sheild) inodzivirira ari seri kwayo akaibata. Panotariswa zviumbwa izvi mativi acho ndiyo ari kufananidzwa nenhoo.
Mipanda yenhoozhinji[chinja | edit source]
Kune mhando yenhoozhinji inoita zviso zvakaenzana nekufanana; nhoozhinji ine kuchenzana kwezviso inonzi nhoozhinji yemachenzano - regular polyhedron. Boka renhoozhinji rinoitawo zviumbwa zvisina kuchenzana kwezviso, apa kureva kuti zviso hazvitodzani pakuenzana kana kufanana. Nhoozhinji ine zviso zvisina kuchenzana inonzi nhoozhinji isakachenzana - irregular polyhedron.
Mhando dzenhoozhinji[chinja | edit source]
Nhooina -tetrahedron kuEnglish. Iyi ishepi ine zviso kana kuti mitsendo mina. Nokumwe kutaura ndiyo shepi imwe inonzi dumba regonyonhatu - triangular pyramid.
Nhooshanu pentahedron kuEnglish. Iyi ishepi ine zviso kana kuti mitsendo mishanu. Dumba reSkweya - (square pyramid) riri muboka reshepi iyi.


c: text/html

text:
Gumbapamwe reZviringani ZveTaranyika
Muchidzidzo cheTaranyika, (Geography), nyika yakatarwa nemhando mbiri dzemitsetse. Kune mitsetse yakatarwa yakati sambamba neMutsazanisi inonzi latitude; kune mitsetse inotenderera nyika ichibata kuNorth pole neSouth pole inonzi longitude. Mitsetse iyi inoshevedzwa nenhamba dzakarongeka. Nhamba dzemitsetse yelattitude dzinoveregwa dzichibva paMutsazanisi dzichienda kuNorth pole neSouth pole. Nhamba dzemitsetse yelongitude dzinoverengwa dzichibva pamutsetse weGreenwich Meridian zvichienda kuMavirira nekuMabvazuva. Greenwich Meridian mutsetse welongitude unopfuura pedyo neRoyal Observatory, Greenwich, kuUnited Kingdom. Naizvozvo nzvimbo dzose dziri panyika dzine nhamba inotaura kuti nzvimbo iri papi mudandemutande remitsetse iyoyi. Ruzivo urwu ndirwo rwakashandiswa muhumhizha hweGPS, Geographical Position System chinova chombo chinobatsira kutaura kuti tiri papi uye kupa rudzivo (direction) rwenzvimbo yatinoda kuenda.
Chirongwa chekutarwa kwenyika nenzira yatsananguwa iyi chinodanwa kunzi Geographic Coordinate System - kuChiShona tochiti Gumbapamwe reZviringani ZveTaranyika. Zita reChiShona iri rakaumbwa nenzira inotevera:
- Gumbapamwe (System) rinoreva kubatanidzwa pamwe munzvimbo imwe kwezvinhu zvine ukama huri kutarirwa. Gumbapamwe rine zvinhu: zvinobatirana, kurarama, nekudyidzana pamwe munzvimbo yakatarwa. Kuti titsanangure Gumbapamwe tinogona kusanganisira: nhengo dzirimo; zvinotaura mashandirwo emabasa; mitemo inotonga nhengo dzirimo; uye zvinyorwa zvinotaura ukama huripo pakati penhengo (elements, stakeholders) idzi; nekutara miganhu yerumana rweGumbapamwe, uye miganhu yezvinotenderwa kana kusatenderwa kuitika kana kuti kuva nhengo. Gumbapamwe rine ukama hunosimbiswa netsazaniso pakati pezvinopimwa (equations & relationships), maitirwo ezvirongwa (procedures & protocols), zvinyanye (extrema), zvichingodaro. Gumbapamwe - co-existing or working combined together.
- Zviringani (Coordinates) zvinoreva nhamba dzakarongeka dzinotevera mitaro yakatarwa dzinobatsira kuronda pane nzvimbo iri kutsvakwa.
- Taranyika (Geography) - iri izwi riri kubva kumazwi ari kuEnglish anoti: geo rinoreva nyika (earth), uye graph rinoreva mutaro.
Latitude inopima nhambwe yegonya riri pakati peMutsazanisi nechimiso chiri kuMaodzanyemba kana kuChamhembe kweMutsazanisi; chimiso chinogona kunge chiri papi zvapo pauso hweEarth. Latitude inoverengwa ichibva paMutsazanisi uyo unopiwa nhamba 0o. Nhamba yelatitude inokwira zvichienda kuNorth pole - nhamba dzichipiwa vara (+), kudzamara dzasvika pa +90o. Nhamba yelatitude inodzika zvichenda kuSouth pole, nhamba dzichipiwa vara (-), kudzamara dzasvika pa -90o. Izvi zvinoreva kuti latitude 20o iri kuMaodzanyemba kweMutsazanisi; latitude -30o kana kuti 30oS iri kuChamhembe kweMutsazanisi. Mepu inotaridza mitsetse yelatitude ichibva kamadokero kuenda kumabvazuva.
Mitsetse yelatitude inodanwa kunzi tsambamba (parallels) nokuti inenge yakati sambamba, uye yakataramukana nhambwe dzakaenzana panzvimbo dzose. Kana 1o yelatitude yapimwa tsambamba dzinenge dzakataramukana 111km (kana 69maira). Kushama kwegonya rinopimwa palatitude yega-yega zvichibva paMutsazanisi, ndiro zita rinopiwa tsambamba yacho. Somuenzaniso 45o latitude ndiyo nhambwe yegonya iri pakati peMutsazanisi ne tsambamba 45, (45th parallel). Saka 45th parallel inenge uri mutsetse wokuti nzvimbo dzese dziri pauri dzine latitude 45o; uye tsambamba iri riri pahafu yenhambwe iri pakati peMutsazanisi neNorth pole.
Mitsetse yeLatitude yekurangarira[chinja | edit source]
- Mutsazanisi uri pa 0o latitude. Latitude iyi yakakosha nokuti ndiyo inotara pakati-nepakati penyika; Mutsazanisi uri nhambwe dzakaenzana kubva kuNorth pole neSouth pole. Mutsazanisi unosvikwa nemurazvo wezuva wakarurama (direct rays) panguva mbiri dzeusikuhwakaenzana (equinoxes). Mazuva eusikuhwakaenzana anoitika March 20-21 neSeptember 20-21 apo nzvimbo dzose dziri panyika dzinowana usiku hwakareba 12h (maawa 12). Tsanangudzo izere inopiwa kuchikamu cheMwaka yepaNyika
- Tropic of Cancer iri pa +23.5o; inopfuura munyika dzinoti Mexico, Egypt, Saudi Arabia, India neChina. Tropic of Capricon iri pa -23.5oS; inopfuura munyika dzinoti Chile, Brazil, South Africa, Australia.
- Tropic of Cancer inowana murazvo wezuva wakarurama pamazuva June 20-21; Tropic of Capricon inowana murazvo wezuva wakarurama pamazuva December 20-21. Nguva mbiri idzi dzinonzi solstice kuEnglish. Solstice izwi rinobva kuLatin rinoreva kumira kwezuva. Izvi zvisingarevi kuti zuva rinombofamba aiwa, asi kuti rinotora nguva refu kubva pakuyedza kusvika pakudoka zvoita sokunge riri kumbomira mudenga - kunyanya panguva ya 12:00hrs masikati parinenge riri kurova nhongonya.
- Arctic Circle neAntarctica Circle dziri palatitude +66.5o ne -66.5o zvakaringana kudaro. Mitsetse miviri iyi inotara panotangira nzvimbo dzinowana 24h (maawa) erima pazuva rimwe mumwaka wechando (winter), uye 24h echiedza pazuva rimwe mumwaka wezhizha (summer). Nzvimbo idzi dzakakomberedza North pole ne South pole.
Longitude inopima nhambwe yegonya riri pakati pePrime (Greenwich) Meridian nechimiso chiri kuMabvazuva kana kuMadokero ePrime Meridian; chimiso chinogona kunge chiri papi zvapo pauso hweEarth. Longitude inoverengwa ichibva paPrime Meridian iyo inopiwa nhamba 0o. Nhamba yelongitude inokwira zvichienda kuMabvazuva - nhamba dzichipiwa vara (+), kudzamara dzasvika pa +180o. Nhamba yelongitude inodzika zvichenda kuMadokero, nhamba dzichipiwa vara (-), kudzamara dzasvika pa -180o. Izvi zvinoreva kuti longitude +20o iri kuMabvazuva kwePrime Meridian; longitude -30o iri kuMadokero kwePrime Meridian.
Nekumwe kunyora nzvimbo dziri kuMabvazuva kwePrime Meridian dzinonyorwa dzine vara rinotaridza East, sokuti +30o inenge yonzi 30oE. Nzvimbo dziri kuMadokero kwePrime Meridian dzinenge dzine vara rinotaridza West, sokuti -30o inenge yonzi 30oW. Nokuda kwekuti runyoro urwu runoshandiswa Pasirose tichasiya mavara anotaridza East neWest akadaro tisingaturikire kuenda kuShona.
Kujekesa Longitude - Pane nhambwe ye +180o kuenda kuMabvazuva kubva paPrime Meridian, zvakare pane nhambwe ye -180o kuenda kuMadokero kubva paPrime Meridian. Nhamba mbiri idzi dzinosangana dzichiratidza pane International Date Line apa panova panoverengwa kuti zuva repanyika rinotangira nekugumira. Izvi zvichireva kuti pakudarika International Date Line tichienda kuMadokero tinowedzera musi mumwe. Somuenzaniso, pakudarika International date Line tichienda kuMadokero tinobva pamusi weSvondo kudivi riri kuMabvazuva tichipinda pamusi weMuvhuro kudivi riri kuMadokero. Pakudarika International Date Line tichienda kuMabvazuva tinodzoka musi mumwe - sokuti kubva pamusi weMuvhuro kudivi riri kuMadokero tichipinda pamusi weSvondo kudivi riri kuMabvazuva.
Mepu dzinotaridza mitsetse yelongitude yakatarwa ichibata paNorth pole neSouth pole nerudzivo Maodzanyemba-Chamhembe (North-South). Mitsetse yese yelongitude inocheka Mutsazanisi uye yakarurama painocheka mitsetse yose yelatitude. Tiri paMutsazanisi, mitsetse yelongitude yakataramukana nhambwe inosvika 111km. KuNorth pole neSouth pole mitsetse iyi inonobatana; izvi zvichireva kuti nzvimbo mbiri idzi hadzina kupimwa chaiko kwelongitude.
Latitude neLongitude muZimbabwe[chinja | edit source]
Nyika yeZimbabwe iri murumana rwelatitude 20 00S nelongitude 30 00E. Zimbabwe iri pakati peMutsazanisi neTropic of Capricon, inova nzvimbo iri mudunhu reTropics rinowana murazvo wezuva zvakanyanya. Nzvimbo dziri muTropics dzinodziya nguva zhinji, kana tichienzanisa nenzvimbo dziri kunze kweTropics. Zvakadaro tinoda kuonesana kuti nyika yeZimbabwe inotonhorera zvichienzaniswa nedzimwe nzvimbo dziri mudunhu reTropics. Izvi zvinokonzerwa nokuti chikamu cheZimbabwe chiri panzvimbo yakakwirira inonzi duvurwi (plateau). Nzvimbo dziri pahukwidza (altitude) huri pamusoro dzinotonhorera pane nzvimbo dziri pahukwidza huri pasi.
Hezvinoi zviringani zveTaranyika zvemaguta ari muZimbabwe:
- Harare iri palatitude nelongitude 17o43'S; 31o02'E
- Bulawayo iri palatitude nelongitude 20o07'S; 28o32'E
- Mutare iri palatitude nelongitude 18o58'S; 32o38'E
- Gweru iri palatitude nelongitude 19o28'S; 29o45'E
- Masvingo iri palatitude nelongitude 18o0'S; 27o0'E
- Victoria Falls iri palatitude nelongitude 17o58'S; 25o52'E
Tamboonesana kuti Zimbabwe iri murumana rwune muyeranhambo (longitude) +30oE; pose panochinja muyeranhamo ne 15o, nguva inochinja neawa rimwe (1h). Zimbabwe inopiwa nguva yakawedzerwa 2h (maawa 2) zvichienzaniswa nenguva iri paPrime Meridian. Somuenzaniso kana nguva iri paPrime Meridian iri pa 06:00hrs, nguva yeZimbabwe inenge iri pa 08:00hrs. Nguva iri paPrime Meridian inonzi Greenwich Mean Time (GMT). Nokumwe kutaura nguva yeZimbabwe inodanwa ichinzi GMT + 2hrs.

robotstxt: allowed

filter: keep


text:
Chitendero Chenyu ndechokuAmerica Here?
Muzinda wedu mukuru uri kuUnited States of America. Asi hatina kubuda mune chimwe chitendero chokuAmerica, uye zvikonzero zvacho ndeizvi:
- Vamwe vanoti Zvapupu zvaJehovha zvakabuda mune chimwe chitendero. Asi kuti takamutsidzira chiKristu chepakutanga-tanga chepanguva yevaapostora vaJesu.
- Zvapupu zvaJehovha zviri kuita basa razvo zvokuparidza munyika dzinopfuura 230. Pasinei nokuti tinogarepi, tinotsigira Jehovha Mwari naJesu Kristu kwete hurumende yokuAmerica kana kuti imwewo hurumende yepano panyika.
—Johani 15: 19; 17: 15, 16.
- Dzidziso dzedu dzose dzinobva muBhaibheri, kwete mupfungwa dzomumwe mutungamiriri wechitendero ari kuUnited States.
—1 VaTesaronika 2:13.
- Tinotevera Jesu Kristu somutungamiri kwete mumwe munhuwo wenyama.
—Mateu 23: 8-10.


text:
Garnet Zvimba
MUMWE murume samusha anoti anoda kuita vana vakawanda zvikuru kuti dzinza rake rikure sezvo ari iye asara oga mumhuri yake zvisinei nekuti ari kutadza kuriritira vana vacho.Izvi zvakabuda mudare reHarare Civil Court uko Faith Sibiya akaendesa Knowledge Mutaviri achida $270 yekuchengeta vana vaviri.
“Chikumbiro changu ndechekuti murume uyu andibatsire kuchengeta vana. Mari anoiwana asi handizivi kuti anoiisa kupi. Ndinoziva achiita basa rehu‘plumber’ achiwana $2 000 pamwedzi, zvoreva kuti haana hany’a nevana vake.
“Mari yemwana yechikoro i$170 iye ndipo anoti anondipa $60. Munoonawo zvichishanda here izvozvo? Mumwe mwana wemukadzi mukuru anomuendesa kuAllan Wilson uko anobhadhara $160. Wangu ndiye angazotadza nei kuendesa kuchikoro?” akadaro Sibiya.
Akati mari yaanowana kubasa kwake ishoma zvekuti haikwane kuti aendese mwana kuchikoro uye Mutaviri aimurambidza kushanda asi ari iye akamuita kuti asiire chikoro panzira apo akamupa pamuviri.
Achipawo divi rake, Mutaviri akati anongowana $180 bedzi pamwedzi.
“Ini mari yaanotaura kuti ndinowana handiizivi, ndinongowana $180 pamwedzi. Mwana waanoti ari kuenda kuchikoro kunyepa, hapana zvakadaro. Pamusoro pezvo, ndine mumwe mudzimai nevana vashanu vandinochengeta.
“Ndiri kuita vana vazhinji changamire wangu, nekuda kwekuti ndini ndoga kudzinza rekwangu saka ndinoda kuti musha ukure,” akadaro.
Mutongi Trevor Nyatsanza akati Mutaviri abvise $100 pamwedzi.


text:
Gonyo rasudurukwa
Muchidzidzo fundoyetsimba kana kuchitaurwa zveGonyo rasudurukwa (Angular displacement in English) panenge pachitsvakwa kuti poyindi iri pachiumbwa chiri kutendera paakiso, yatenderera gonyo rakakura sei kubva patangirwa.
Somuenzanizo, tikacherechedza poyindi iri pamapeto evhiri tinoona kuti poyindi iyi hasuduruki kutiza kubva pane akiso yevhiri. Asi poyindi iyi inoshanduka pairi mukutenderera kunoita vhiri. Saka zvadai kunenge kopimiwa kuti poyindi iyi yapoterera gonyo rakadii kubva payanga iri pavambwa kupima.
Nokumwe kutaura gonyo rasudurukwa rinopima gonyo rafambwa nemutsetse kana poyindi pakutendererwa akiso inozivikanwa yakatarwa. Gonyo iri rinenge richipimwa nechiyero chinonzi radian kana kuti dhigirii kana dendera.
Pamuenzaniso uri kurudyi, kabanzu kari pachiumbwa P kari nhambwe r kubva pagoko rechiumbwa O. Gonyo θ ratendererwa nekabanzu riri kushanduka asi nhambwe r kubva pagoko haisi kuchinja. Kabanzu pakanotenderera denderedzwa kanofamba nhambwe s inotodzaniswa kugonyo rafambwa kuchishandiswa tsazaniso inoti
Gonyo rasudurukwa rinonyanya kupimwa nema radians kwete degrees. Radian inoita zvive nyore kutodzanisa gonyo rafambwa θ, nenhambwe yafambwa pamunyonga s, nenhambwe r kubva pagoko.
Somuenzaniso kana kabanzu kapoterera 360 degrees padenderedzwa rine taramunyongo r, gonyo rasudurukwa rakaenzana nenhambwe yepimamuganhu inopiwa netsazaniso inoti is 2πr Kana zvagovaniswa netaramunyongo: zviri nyore kusvika pana . Saka dendera rimwe rakaenzana ne radians.


text:
Nhau 69: Musikana Anobetsera Gamba
Unoziva here chiri kutaurwa nakasikana aka? Kari kuudza vahosi nezvomuprofita waJehovha Erisha, uye manenji aanobetserwa naJehovha kuita. Vahosi havazivi nezvaJehovha nokuti havazi muIsraeri. Ngationei, zvino, kuti nei musikana ari mumba mavahosi.
Vahosi muSiria. Murume wavo ndiNaamani, mukuru weuto reSiria. VaSiria vakatapa kasikana aka kechiIsraeri, uye kakaunzwa kumudzimai waNaamani kuti kagova mubatiri wake.
Naamani ane chirwere chakashata chinonzi maperembudzi. Chirwere ichi chingatosakisa imwe yenyama yomunhu kuwa. Nokudaro kasikana kari kuudza mudzimai waNaamani kuti: 'Ndinoshuvakudai ishe wangu angaenda kunomuprofita waJehovha muna Israeri. Angamuporesa maperembudzi ake.' Pashure murume wavahosi anoudzwa izvozvi.
Naamani anoda zvikuru kuporeswa, saka anosarudza kuenda Israeri. Paanosvikako, anoenda kumba kwaErisha. Erisha anobudisa mubatiri wake kundoudza Naamani kundoshamba muRwizi rweJoridhani kanomwe. Ikoku kunotsamwisa zvikuru Naamani, ndokuti: 'Nzizi dzokumusha dziri nani kukunda rwizi rwupi norwupi muna Israeri!' Pashure pokutaura izvi, Naamani anoenda.
Asi mumwe wavabatiri vake anomuudza kuti: 'Ishe, dai Erisha akamuudzai kuita chimwe chinhu chikukutu, hamungachiiti here? Ko zvino huregerereiko kungoshamba henyu, sezvaataura?' Naamani anoterera mubatiri wake ndokundozvinyudza amene muRwizi rweJoridhani kanomwe. Paanoshamba, nyama yake inova yakasimba neyakagwinya!
Naamani anofara kwazvo. Anodzokera kuna Erisha ndokuti: 'Zvino ndoziva zvechokwadi kuti Mwari ari muna Israeri ndiye Mwari bedzi wechokwadi mupasi rose. Zvino, ndapota, tora chipo ichi kwandiri.' Asi Erisha anoti: 'Aiwa, handingachitori.' Erisha anoziva kuti kungava kwakaipa kuti atore chipo, nokuti ndiJehovha akanga amuporesa. Asi mubatiri waErisha Gehazi anoda chipocho iye amene.
Nokudaro Gehazi anoita izvi. Naamani abva, Gehazi anomanya kundomubata. 'Erisha andituma kukuudzai kuti angada zvimwe zvechipo chenyu nokuda kweshamwari dzangosvika kuzoshanya,' anodaro Gehazi. Idzi, chokwadi, inhema. Asi Naamani haazivi kuti inhema; nokudaro anopa Gehazi zvimwe zvezvinhu.
Apo Gehazi anodzokera kumba, Erisha anoziva chaaita. Jehovha amuudza. Zvino anoti: 'Nokuti waita chinhu ichi chakashata, maperembudzi aNaamani achawira pauri.' Uye anowirapo, pakarepo!
Tingadzidzei pana ikoku kose? Kutanga, kuti tinofanira kuva sekasikana ndokutaura nezvaJehovha. Kungabetsera zvikurusa. Kechipiri, hatifaniri kudada saNaamani pakutanga, asi tinofanira kuterera vabatiri vaMwari. Chetatu, hatifaniri kureva nhema sezvakaita Gehazi. Hatingadzidzi zvizhinji mukurava Bhaibheri here?
2 Madzimambo 5:1-27.
Mibvunzo
- Mumufananidzo uyu, kasikana kari kuudzei vahosi?
- Vahosi vari mumufananidzo uyu ndiani, uye kasikana kari kuitei muimba yavahosi?
- Erisha anorayiridza mushandi wake kuti audzei Naamani, uye nei Naamani achitsamwa?
- Chii chinoitika Naamani paanoteerera vashandi vake?
- Nei Erisha achiramba chipo chaNaamani, asi Gehazi anoitei?
- Chii chinoitika kuna Gehazi, uye tinogona kudzidzei pane izvi?
Mibvunzo yokuwedzera
- Verenga 2 Madzimambo 5:1-27.
Muenzaniso wakaitwa nekasikana kechiIsraeri unokurudzira sei vechiduku nhasi? (2 Madz. 5:3; Pis. 8:2; 148:12, 13)
Nei zvakanaka kuramba tichiyeuka muenzaniso waNaamani patinogamuchira zano rinobva muMagwaro? (2 Madz. 5:15; VaH. 12:5, 6; Jak. 4:6)
Tinogona kudzidzei nokuenzanisa muenzaniso waErisha nouya waGehazi? (2 Madz. 5:9, 10, 14-16, 20; Mat. 10:8; Mab. 5:1-5; 2 VaK. 2:17)


text:
Daphne Machiri naMemory Mangombe
VANHU vakaita chipata-pata kuende kupurazi reNewpark riri kuMt Hampden pedyo neHarare mushure mekufamba kweshoko raiti kune muti wemupuranga uri panzvimbo ine makuva uyo wakapunzwa nemhepo, vanhu ndokutoutsemura huni wakawira pasi, asi ndokuzofuma vachiona wamuka watomira pakare.
Pane mamwe mashoko aiti pamuti uyu paibuda izwi remunhu aikwazisa vanhu vaidarika nepo.
Izvi zvinonzi zvinotevera kupunzwa kwemiti mina nemhepo panzvimbo imwe chete, iyo ine makuva anonzi ndeevanhu verudzi rwechiChewa.
Muti uyu unonzi wakamuka ukadzokera panzvimbo yawaive uri nemusi weChina svondo rapera ndokuzotanga kunzwikwa mazwi evanhu neMuvhuro.
Kwayedza yakagashira nhare dzakawanda dzichibva kuvanhu vaitaura nezvechiitiko ichi.
Muhurukuro, vamwe vagari venzvimbo iyi vakatsinhira mashura aya.
Mai Maria Stella Chizu (47) vanoti havana neremuromo zvichitevera manenji aya.
“Mushure mekubatsirikana kwakaita vanhu vachitema huni, muti uyu wakazenge wasara chava chidanda chakarara asi chakazoerekana changoti dzu-u kumira zvikashamisa vanhu,” vakadaro Mai Chizu.
Vanoti ivo vanotengesa pamusika uri pedyo nenzvimbo iyi uye vave kutya kusvika pedyo sezvo vaine fungididziro yekuti zviri kuitika izvi zvine chivanhu mukati.
VaRichard Linje (43) vakatsinhira zvakare kuti muti uyu wakange wadonhedzwa nemvura asi vakazoshamiswa kuona wakamira panzvimbo yawakange uri.
“Muti wakadonha kwatova nenguva inokwana mwedzi. Asi nomusi weChina ndipo patakashamisika tichiona muti uyu wamira panzvimbo,” vakadaro VaLinje.
Zvisinei, VaLinje vakaramba mashoko ekuti muti uyu wakakwazisa vanhu.
Mai Queen Majenge (39) vanotiwo muti uyu wakangodonhedzwa nemvura uye hapana chivanhu chiripo nekuti dai pane zviripo waifanirwa kuva wakamuka nemapazi awo pamwe nemashizha kuratidza kuti pakaita zvinoshamisa.
“Kana nemiwo makambozvionawo kupi? Kuti muti unotaura, izvi zvine manyepo mukati. Muti wakangodonha asi chingatoshamisa kumuka kwawakaita chete kusiri kunzwisisika maitikiro azvo,” vakadaro. VaJackson Matemba (58 ) vakapokana nemafungiro evamwe vachiti muti uyu wakange wadonha uine ivhu rawo izvo zvakaita kuti ukwanise kumuka uchidzokera panzvimbo sezvo wakange usisaremerwe mushure mekutemwa kwemapazi awo.
“Nzvimbo iyi haina kana chivanhu chinoitikamo, kunongova kutaura kwevanhu nekushamisika nechiitiko ichi sezvo iri nzvimbo ine makuva,” vakadaro VaMatemba .
Tapiwa Dubva (24) akatiwo hapana chivanhu chiri panzvimbo iyi ndokukwira padanda remuti uyu vatori venha vachiona nemusi weMuvhuro svondo rino.
Mutsvakiridzo yakazoitwa neKwayedza, kwakazobuda mashoko ekuti muti uyu unonzi wainge wakwazisa mukadzi anonzi Agness Justin Milanzi (29), uyo anogara mukomboni yeBetta Bricks munharaunda iyi.
Achitaura, mudzimai uyu akabvuma kuti ainge afambisa shoko reguhwa raiti muti uyu wakamukwazisa uchiti, “Muri bwanji, mamuka sei?” Ndakangoshanyirawo nzvimbo ine muti wemupuranga wakadonha ukazomuka,” akadaro.
Anoti akange atombobva kunotema huni pamuti uyu usati wamuka.
“Nzvimbo ino ine vanhu vanoda zvemakuhwa saka ndakangozviita mukutamba ndisina tarisiro yekuti vanhu vangazvitora kuita zvechokwadi.
“Ndakataura zvangu mukutamba asi vanhu vakazvitora sechokwadi sezvo vakange vave nekufungira kuti zvine chivanhu mukati. Pamiti inokwana mina iyo yakadonha panzvimbo yemakuva, iwo ndiwo chete wakange wakadonhera pamusoro pemakuva uye ukazomuka kudzokera pakare,” akadaro Milanzi.
Kuratidza kuti muti uyu waimbenge wakapunzika, wakatsemurwa divi rimwe chete nevaida huni asi divi raive pasi harina kubatwa.


text:
Muri vaKristu Here?
Hongu. Tiri vaKristu nemhaka yezvikonzero izvi:
- Tinoedza kunyatsotevedzera dzidziso uye mararamiro aJesu Kristu.
—1 Petro 2:21.
Tinotenda kuti Jesu ndiye achaita kuti tipone, “nokuti hapana rimwe zita pasi pedenga rakapiwa pakati pevanhu ratinofanira kuponeswa naro.”
—Mabasa 4:12.
- Vanhu pavanova Zvapupu zvaJehovha, vanobhabhatidzwa muzita raJesu.
—Mateu 28: 18, 19.
- Tinonyengetera nomuzita raJesu Kristu.
—Johani 15:16.
- Tinotenda kuti Jesu ndiye Musoro, kana kuti uya akagadzwa kuti ave nesimba pamunhu wose.
—1 VaKorinde 11:3.
Asi pane zvimwe zvinhu zvatakasiyana nezvimwe zvitendero zvinozviti ndezvechiKristu. Somuenzaniso, tinotenda kuti Bhaibheri rinodzidzisa kuti Jesu Mwanakomana waMwari, kwete kuti chikamu chavanamwari vatatu. (Mako 12:


text:
Tanoshii B-Chiku (たのしいB地区) Raw Zip
Download/ダウンロード
- Rapidgator: VOL-Miyano-Kintarou-Tanoshii-B-Chiku.rar
- RawFiles: VOL-Miyano-Kintarou-Tanoshii-B-Chiku.rar
- Extabit: VOL-Miyano-Kintarou-Tanoshii-B-Chiku.rar
- Luckyshare: VOL-Miyano-Kintarou-Tanoshii-B-Chiku.rar
- Ryushare: VOL-Miyano-Kintarou-Tanoshii-B-Chiku.rar
- Uploaded: VOL-Miyano-Kintarou-Tanoshii-B-Chiku.rar
Tanoshii B-Chiku (たのしいB地区) Associated Names
Tanoshii B-Chiku (たのしいB地区) DescriptionTitle : たのしいB地区 [Tanoshii B-Chiku] [Miyano Kintarou] Tanoshii B-Chiku [宮野金太郎] たのしいB地区
Tags: Tanoshii B-Chiku (たのしいB地区)raw zip, たのしいB地区 ダウンロード,Tanoshii B-Chiku raw zip,たのしいB地区 raw zip,第巻 zip,Tanoshii B-Chiku raw scan,たのしいB地区 raw .rar,Tanoshii B-Chiku raw .zip download,Tanoshii B-Chiku raw share,Tanoshii B-Chiku mediafire,Tanoshii B-Chiku rapidshare,Tanoshii B-Chiku Rapidgator,Tanoshii B-Chiku Lumfile,Tanoshii B-Chiku Luckyshare,Tanoshii B-Chiku Turbobit,Tanoshii B-Chiku Ryushare,Tanoshii B-Chiku Extabit, raw zip


text:
Mavhidhiyo Anobatsira vaKristu Kuti Vasimbise Kutenda Kwavo
Ona kana kuti dhaunirodha mavhidhiyo echiKristu paIndaneti anoita kuti uvimbe neBhaibheri. Mavhidhiyo aya anoratidza kuti zvinhu zvakasikwa zvinorumbidza sei Mwari, vari kuyaruka vangakunda sei matambudziko avanosangana nawo muupenyu uye zvingaitwa kuti munhu arambe akavimbika kuna Mwari paanenge achiedzwa.
Enda pakanzi Ratidza wosarudza mutauro waunoda, wonyora mashoko mashoma ezita revhidhiyo yacho, wobaya pakanzi Tsvaga kuti uone mavhidhiyo aripo.


text:
HARARE—
Vatsigiri veDynamos neHighlanders vari kupembera zvikuru nekukunda kwakaita zvikwata zvavo panguva iyo vamwe vari kuchema mushure mekurakshwa kwezvikwata zvavanotsigira.
Nyaya Ina Michael Kariati
Dynamos yakakunda mumutambo weZimbabwe National Army Charity Shield.
Dynamos yave kuzosangana neHighlanders mufainari yemukombe uyu mushure mekunge Highlanders yarovawo How Mine 1-0 nechibodzwa chakabva kuna Thomas Chideu.
Asi panguva iyo vatsigiri veDynamos ne Highlanders vari kufara, muZimbabwe hamuna mufaro munyaya dzemitambo mushure mekudamburwa kwezvikwata zvenyika apo zvaitamba nevekune dzimwe nyika.
Chikwata chakamirira nyika mumakundano eCaf Confederation Cup, cheFC Platinum, chakadamburwa zvinonyadzisa 5-1 nechikwata cheYoung Africans chekuTanzania izvo zvasiya hupenyu hwacho mumakundano aya huri patambo.
FC yave kufanira kukunda 4-0 pamutambo uchatavera apo zvikwata izvi zvichasangana zvekare kuMandava Stadium masvondo maviri anotevera.
FC Platinum ndiyo yega iri kumiririra Zimbabwe muAfrica zvekuti kubuda kwayo kunosiya Zimbabwe isisina chimwe chikwata sezvo Dynamos yakatadza kupinda mumakwikwi aya nenyaya dzekushaikwa kwemari.
Mumwe muteveri wechikwata ichi, VaTichaona Muzuva, vanoti vanga vakatarisira zvikuru kukunda kweFC Platinum vachiti ivo varwadzikana zvikuru nezvakaitika izvi.
Zvichakadai, chikwata chenyika chemutambo wekiriketi chakarakashwa nemawiketsi matanhatu neIndia mumutambo wacho wekugumisira mumakwikwi eWorld Cup ekiriketi ayo achiri kuenderera mberi ku Australia.
Kurohwa neIndia uku kwakasiya maChevrons ari pachinhanho chechipiri kubva pasi pasi mushure mekukunda mumutambo mumwe chete chete pamitambo mitanhantu.
Vanoongorora zvemutambo uyu vanoti pane basa guru kuti chikwata ichi chikwanise kukunda zvimwe zvikwata sezvo zvakaratidza kuti Zimbabwe iri kumashure zvikuru tichitarisa zvikwata zvinotamba kiriketi yepamusoro.
Panguva imwe cheteyo, mutambi wemuZimbabwe wemutambo wegorofu, Brendon de Jonge, uyo anogara kuAmerica, akarasa mukana wekutora mukombe wake wekutanga muUS PGA Tour mushure mekupedza ari pachinhanho chemakumi matatu nenhatu mumakundano eVaspar International kuFlorida.
De Jonge akasimudzira zvakanaka zuva rekutanga apo akapedza ari pachinhanho chechina, ndokuwedzera mwando muzuva raitevera apo akaenda pamusoro soro pevese apo akarova yatinoti muchirungu two under par 69.
Asi akazowira pasi zvinotyisa muzuva rechitatu ndokukundikana muzuva rechina apo akaorova one under par 72 ndokukudubuka kusvika pachinhanho che makumi matatu nenhatu.
Asi vanotungamira makundano eZimbabwe Open, VaMichael Mahachi, vanoti vari kutarisa kuti de Jonge achauya kuzotamba muZimbabwe gore rino.
De Jonge haasati ambotamba kana mumakundano mamwechete muZimbabwe kubvira atanga kugara kuAmerica muna 2003.
Nyaya Ina Michael Kariati


text:
Nhau 41: Nyoka Yendarira
Ko iyo inoratidzika senyoka chaiyo yakamonera danda here? Kwete. Nyoka yacho yakaitwa nendarira. Jehovha akaudza Mosesi kuiturika padanda kuti vanhu vagoitarira ndokuramba vari vapenyu. Asi dzimwe dziri pasi inyoka chaidzo. Dzaruma vanhu ndokuvarwarisa. Ko unoziva kuti nei here?
Nemhaka yokuti vaIsraeri vapopotera Mwari naMosesi. Vanonyunyuta kuti: ‘Makatibudisireiko muEgipita kuti tifire murenje rino? Hamuna zvokudya kana mvura. Tafinhwa nokudya iyi mana.
Asi mana izvokudya zvakanaka. Jehovha akaipa kwavari nenenji. Nenenjiwo akavapa mvura. Asi vanhu havazi kuonga matarisirirwe avaitwa naMwari. Saka Jehovha anotuma idzi nyoka dzinouturu kuzoranga vaIsraeri. Nyoka dzinovaruma, uye vazhinji vavo vanofa.
Pakupedzisira vanhu vanosvika Mosesi ndokuti: ‘Tatadza, nokuti tapopotera Jehovha nemi. Zvino nyengeterai kuna Jehovha kuti abvise idzi nyoka.’
Mosesi anonyengeterera vanhu. Jehovha anoudza Mosesi kuita iyi nyoka yendarira. Anomuudza kuti iturikwe padanda, uye kuti ani nani anorumwa anofanira kuitarira. Mosesi anoita chaizvo zvataurwa naMwari. Zvino vanhu vairumwa vaitarira nyoka yendariro ndokunayazve.
Pane chifundo chokufunda makuri. Isu tose, nenzira yakati kuti, takafanana navaIsraeri ivavo vairumwa nenyokadzo. Tiri mumugariro wokufa. Tarisa kwose, uchaona kuti vanhu vanokwegura, vanorwara, vanofa. Imhaka yokuti munhu nomukadzi vokutanga, Adhama naEvha, vakatsauka kuna Jehovha, uye isu tose tiri vana vavo. Asi Jehovha akaita mutoo wokuti tigorarama nokusingaperi.
Jehovha akatuma Mwanakomana wake, Jesu Kristu, kupasi. Jesu akaturikwa padanda, nokuti vanhu vazhinji vaifunga kuti akaipa. Asi Jehovha akapa Jesu kutiponesa. Kana tikamutarira, tikamutevera, ipapo tingawana upenyu husingaperi. Asi tichadzidza zvimwe pamsoro paikoku gare gare.
Numeri 21:4-9; Johane 3:14, 15.
Mibvunzo
- Pamufananidzo, chii chakamonerwa padanda, uye nei Jehovha akaudza Mosesi kuti achiise ipapo?
- Vanhu vanoratidza sei kusaonga zvose zvavakaitirwa naMwari?
- Vanhu vanokumbira Mosesi kuti aitei pashure pokunge Jehovah atumira nyoka dzine uturu kuti avarange?
- Nei Jehovha achitaurira Mosesi kuti aite nyoka yendarira?
- Chidzidzoi chatinogona kudzidza munyaya iyi?
Mibvunzo yokuwedzera
- Verenga Numeri 21:4-9.
Inyeveroi yatinopiwa kubva pakunyunyuta kwevaIsraeri pamusoro pezvinhu zvavakapiwa naJehovha? (Num. 21:5, 6; VaR. 2:4)
Mumazana emakore akatevera, vaIsraeri vakashandisa sei nyoka yendarira, uye Mambo Hezekia akaitei? (Num. 21:9; 2 Madz. 18:1-4)
- Verenga Johane 3:14, 15.
Kuiswa kwenyoka yendarira padanda kwakafananidzira sei kuroverwa padanga kwaJesu Kristu? (VaG. 3:13; 1 Pet. 2:24)


text:
Kingstone Mapupu
PATSIKA dzechitema dzemunyika muno, kana munhu akafa asina kuroorwa kana kuroora uye kana kumbobvira akaita mwana, anovigwa zvakasiyana neavana saimba, vaya vane mhuri.Munhu uyu anenge achinzi ipfunda kana kuti tsvimborume asi mukadzi anodaidzwa kuti tsikombi. Achinge afa, vamwe vanomuviga akasungirirwa gonzo rakafa kumusana, shinda paruwoko kana pagumbo. Vamwe vanomusungirira makavi sechiratidzo chekuti afa asina mwana. Kune dzimwe nzvimbo, munhu akadai anovigwa nechiguri chechibage.
Izvi zvinonzi zvinoitirwa kuti mushakabvu asazomukira vapenyu sezvo vamwe vachiti munhu akafa asina mwana anenge aine shungu dzakanyanya.
VaFrancis Kamumangira (34) vekwaShe Mutonyo, kuMudzi, vanotsigira kuti tsika iyi ichiri kuitwa vachiti inotevedzwa kudunhu ravo.
“Munhu anofa asina kuroora kana kuroorwa anovigwa zvakasiyana neavo vanenge vari muwanano. Patsika dzechivanhu, anovigwa akasungirirwa guri rechibage, gonzo kana kusungwa negavi kana mashizha emuti wemubanana zvichinzi ndiye ave mwana wake,” vakadaro VaKamumangira.
Vanoti asi munhu akafa asina mukadzi, asi aine mwana, haaitirwe tsika iyi.
VaJohannes Millias (44), avo vanogara kuHopley muguta reHarare asi kumusha vachibva kuMalawi, vanoti tsika iyi inotevedzwa zvakare kunyika yavo.
“Tsika iyi imwe chete nekwedu, angava mukadzi kana murume akafa asina kuroora kana kuti asina mwana, anovigwa akasungirirwa gonzo, guri, tsanga, murara kana shizha remubanana.
“Izvi zvinoitirwa kuti asawane waanodzokera nekuti kazhinji munhu asina mudzimai kana mwana anenge aine shungu dzakanyanya, anogona kudzokera hama dzake. Uku kumuratidza kuti hauna wawasiya kunze, zvako zvapera,” vakadaro VaMillias.
Vakafananidza munhu anofa asina mwana kana mukadzi nengozi yemutorwa anofa achichengeta mumusha orega kuroora iyo inonzi inopedza mhuri.
“Tarisai mumusha mukaita mushandi kana kuti vainzi varanda vaye kare, akazofa asina kuroora ngozi yacho inodya marasha zvekuti munopedza mombe nekuzogumisira yave kuda mukadzi anobva mumusha menyu,” vakadaro.
VaKingstone Boyce (36) vekuWaterfalls, muHarare, vakatsigira tsika iyi vachiti inofanirwa kutevedzwa nekuti ine zvainoreva pakurarama kwevanhu vatema.
“Izvi hazvina kungoitwa chete, kungomuka zvave kunzi munhu asina kuroora kana kuroorwa uye asina mwana avigwe akasungirirwa guri kana gonzo. Pane zvihombe zvinobva pazviri,” vakadaro.
Mambo Chundu vekuHurungwe, VaAbel Mbasera (40), vanoti tsika iyi inotevedzwa munyika zhinji dzemuAfrica nemarudzi akawanda.
“Tsika dzose dzechivanhu dzine zvadzinoreva. Munogona kuti mukarega movaviga sevamwe asi mozoona mashura kana zvimwe zvinhu zvinogona kukunetsai, kudzokera mhuri dzavo kana kumuka zvipoko zvinonetsa vanhu munharaunda. Munhu akadai anovigwa neguri kana chimuti,” vakadaro Mambo Chundu.


text:
Ticha Danga
IYI iyambiro huru kunewe mwana wegwaro rechinomwe, kuti usazoti kana nguva yapera ndipo paunoda kuzomuka kana kuchenjera iwe wambenge wakati zvako pfavava. Ndiko kusaka takati rigamhe richabva hwedza muzvikamu zvakapfuura. Tsenzi yakangwara inogara yakatoteya kare.
Bvunzo rinoita seriri kure asi kwete handizvo. Ritori muberevere izvozvi nekudaro gadzirira kuti zvinhu zvako zvigokufambira zvakanaka.
Ndakataura zvakakwanapamusoro pemhando dzerondedzero kusara kwemhando imwe chete iyo yototarisana nayo muchikamu chino. Gore negore rine zvaro zvinouya pabvunzo asi chokwadi ndechekuti rondedzero inotonyorwa chete uye inoda kugadzirira kwakakwana kubudikidza nekuidzidzira zuva nezuva.
Mhando yerondedzero yatinobatana nayo rwendo rwuno irondedzero yetsamba.
Kune vaya vanotevedzera zvatinotaura vachaona kuti tsamba iri nyore uye ine mamakisi akatiwo patsanurwei zvakaringana zvichienderana nezvakakosha zvinotarisirwa mutsamba yoga yoga.
Tsamba idzi dziri paviri, panoti tsamba yehushamwari (friendly letter) kozouya tsamba yemabasa (business letter).
Kunozoita mhando yechitatu yetsamba inoda kupatsanurwa zvine hungwaru kubva mune mbiri dzandataura pamusoro. Iyi mhando inonzi muchiRungu (social notes).
Apa panodiwa kungonyorwa zvipfupi zvakanangana nechiitiko sekuti pakaita mabiko saka munhu anenge achida kutenda vakokwa vake.
Mhando iyi inoshanda zvakare pakukoka vanhu kumitambo kana mabiko.
Zvinoita kuti vanogadzira bvunzo vati chimbotinyorera mhando iyi yetsamba nekudaro unofanira kuziva chinodiwa pakunyorwa kweiyi tsamba.
Panodiwa kero yetsamba yepari kuitirwa mutambo kana mabiko.
Panoda utaure chinangwa chauri kukokera munhu iyeye.
Panodiwa zvakare kuti umuudze kuti izuva ripi nenguvai dzichava namabiko kana mutambo uyu.
Kana asingazivi nzvimbo yacho iri kuitirwa mabiko zvoreva kuti wotodudza nemafambiro aangaita.
Kana mashoko anoti “RSVP” anodiwa ipapo nekuti anokurudzira munyorerwi kuti apindure kuti anouya kana kwete.
Mazwi aya anoreva kuti pindura (Please respond). Hapana zvimwe zvakawanda zvinodiwa apa.
Zvasiyana netsamba yehushamwari iyo unonyora kero yako chete kutangira pakati pepepa uchienda kurudyi
Paunonyora kero ichidzika, hapadi kana kushandiswa donhwe.
Unofanirwa zvakare kurangarira kudarika mutsetse kana woda kunyora zuva rauri kunyora tsamba.
Kero yako ingamira yakadai :-
Shingirayi Primary School
Post Office Box 9058
Mbare
Harare
24 Kukadzi 2015
Wapedza kero yako unoda kuvamba zvine rukudzo sekuti “Anodiwa Rujeko” kana kungoti “Kuna Pamela”.
Kana zvadai ungachitanga mutumbi wetsamba apo uchataura zvawanyorera tsamba iyi.
Unokwanisa zvakare kubvunza zvaunoda kubvunza sezvehupenyu chaizvo. Rangarira kuti tsamba yako inodawo zvikamu kwete kungoinyora sechinyora chimwe chete.
Zvikamu zvako ngazvirege kurebesa sekunge wonyora rondedzero yengano.
Mwero wetsamba unopihwa asi chikuru kuziva chauri kunangana nacho chakubaya kuti unyorere shamwari kana hama yako tsamba.
Rangarira zvakare kuti pakero hapadiwi mudimburirwa wamazwi (abbreviations) asi kuti unotarisirwa kunyora zvizere.
Kana woisa mhedziso woteramira zvakare. Wonyora zita rako risina repiri (surname) sekuti munhu wawanyorera anokuziva.


text:
Cherechedza
Shoko rokuti kucherechedza kana kunanganidza (Observe in English) rinoreva chiitiko chokunge munhu kana mhuka iri kutapa ruzivo kubva kune zvakakomberedza. Ruzivo urwu runotapwa kuburikidza nehunzwi huri pavanhu nemhuka hunosanganisira: kuteerera nenzeve, kuona nemaziso, kunhuhwidza nemhuno, kuraidza nerurimi, kunzwa kupisa nekutonhora, kunzwa kuti pane chandibata kana kugunzva, zvichingodaro.
Takatarisana nezvidzidzo zveScience, kucherechedza kunoreva kuunganidza humbowo pamusoro pechinhu chiri kutariswa chiri kudzidzwa nezvacho.
Muenzaniso[chinja | edit source]
- Kana munhu achinge abuda panze muna June akanzwa kutonhorwa zvoreva kuti acherechedza kuti kuri kutonhora.
- Munhu akanzwa kunhuwa kwesadza riri kushinyira zvorevawo kuti acherechedza kuti kune sadza riri kubikwa rave kushinyira.
- Kana mwana akatswinyiwa nomumwe akanzwa kuradza kwazvo kureva kuti mwana atswinyiwa acherechedza marwadzo acho.


text:
Kutunda
Kutunda kune paviri. Chokutanga kutunda kungareva kubudisa mvura yemuviri inenge isisadiwe nemuviri iya inonzi weti kana kuti mutundo. Varume nevakadzi vano sevenzesa mboro dzavo kana kuti mapeche avo kutunda. Vana vadiki vanowanzo tunda vakavata kuhope; asi kune vamwe vanhu vakuru vanogonawo kutunda vakarara, kazhinji kana vachinge vadhakwa nedoro. Kechipiri kutunda zvinoreva kubudisa huronyo kunoitwa nevarume kana vachisvira kana kuchaya bonyora kana kuti kudyiwa mboro, iya inonzi bhulo jobhu pachirungu. Vakomana vechidiki vasati vajaira kusvira vanokurumidza kutunda. Isu ma veteran ekusvira tinozotunda kwapera awa chairo, kana kuti ma awa maviri chaiwo, tichingosvira zvedu serevende. Uye kana tava kutunda hatitundi huronyo hushoma. Tinotunda hafu ye kapu chaiyo. Vakadzi vanotundawo vachisvirwa, asi kuti mukadzi atunde unenge wagona kubata nekutokonya panochemedza kunyanya kabhinzi kemukadzi kana kusvira kwenguva yakati o. Kune vamwe vakadzi vanoti kana vava kutunda vachisvirwa vanotanga kutaura nekuwawata zvisina nematuro ese. Unodzwa ave kuti "Iwe, mboro yako yakasiyana nedzimwe iyi" kana kuti "Iwe, seyi varume vese vachingofarira kukwira pamusoro". Anenge asvirwa nevasviri mwana wevanhu!.


text:
Kukohwa (kuunganidza)
Pakurima mbesa shoko rokuti kukohwa (reaping or harvesting) rinoreva mabasa anoitwa kana zvirimwa zvaibva (kana kusvika) apo zvinobviswa mumunda.
- Kana chiri chigage kukohwa kunosanganisira kutema magunje, kutyora miguru kubva pagunje, kufurura nokutakura chibage chichitsvetwa mumatara.
- Mabasa ekukohwa donje anosanganisira kupunda mabhora eshinda yacho kubva padzinde, kupatsanura donje kubva kutsvina, nokututira donje mubhero.
Nekumwe kutaura kukohwa kunonzi kukorora zvikurusei kana chiri chibage chiri kukohwewa.


text:
Mari
Mari (money in English) inzira yekupima nayo hukoshi hwezvinhu zvinotengeseranwa zvinosanganisira, nhumbi, mhuka, mudziyo, basa, hushumiri nezvimwewo zvinotengwa nemuripo wemari. Makaerkare vanhu vaitengeserana vachipanana zvinhu zvacho chaizvo zvinodiwa, sokuti aive nechibage aikwanisa kuripa vamushandira kumunda nechibage chakare.
Nokufamba kwenguva vanhu vakatanga kutenga nemari yaigadzirwa nesimbi kana nezvimwe zvishongo zvaikosheswa panguva iyoyo. apkushanda kwemari, chinhu chinopiwa hukoshi hunoenderana nehuremu uye basa rakashandwa kuti chinhu ichi chivepo. Mutengo unotarwawo zvichienderana nekuti chinhu ichi chinowanikwa kana kushayika zvakadii.
Mamwe Mazita emari ndiwo anoti: mbong'o, shagi, mashereni.
Kubatwa nekurongwa kwemashandisirwo emari kunonzi Muduso - muZimbabwe Tendai Biti ndiye gurukota rinowona nezveMuduso - inonzi Finance kuEnglish.
Nhoroondo[chinja | edit source]
- Mhita (bead used as currency) ichi chaiva chuma chaishandiswa semari makare-kare.
- Masunhwa (Deductions made beforehand. Levy) apa kusunha kunoreva kubvisirwa mari pamuhoro webasa iyo mari isati yasvika kumwene wayo.


text:
Ketamukadzi
.
Ketamukadzi (Gynaecology in English) ibazi rehurapi rine chekuita nehutano hwevakadzi zvikurusei kutarisa hutano hwenhengo dzesikarudzi. Munhu akaridzidzira achiita basa rokutarisa hutano hwengo dzesikarudzi dzechikadzi anonzi Chiketamukadzi, hazvineyi murume kana kuti mukadzi ari kubata basa racho.
Shoko rokuti kuketa ishoko reslang yeChiShona rinoreva zvinosanganisira: kuziva, kuona, kuva nenjere, kuyeuka chawakamboona, kupatsanura, kuronga, zvichingodaro. Shoko rokuti kuketa ndiro riri pedyo kuturikira chivakashure chokuti -logy chinoshandiswa kuEnglish mumazwi anenge gynaecology, geology, biology. Saka Ketamukadzi ibazi reruzivo pamusoro pehutano hwevakadzi.


text:
NYAYA DZOMUBHAIBHERI DZINE MIFANANIDZO
NYAYA DZOMUBHAIBHERI DZINE MIFANANIDZO
Rute Ishamwari Yakavimbika
Nei Rute akabva kumba kwavo achienda kunogara kune imwe nyika? Verenga nyaya yomuBhaibheri ine mifananidzo paIndaneti kana kuti ita zvokuiprinda.
DZIMWE NYAYA PACHIKAMU CHINO
Paunoverenga nyaya yomuBhaibheri ine mifananidzo paIndaneti kana kuti yawaprinda, edza kuona nyaya yacho ichitoitika mupfungwa dzako. Mapedza, semhuri, kurukurai zvidzidzo zviri munyaya yacho nokupindura mibvunzo iri panoperera nyaya yacho.


text:
Rusaruraganda
Rusaruraganda (racism in English) zvinotaura mabatiro evanhu anovapatsanura zvichienderana nekusiyana kweganda ravo. Rusaruraganda rwunosiyanisa mabatirwo evanhu, vamwe vachiitirwa zviri nani pane vamwe nechikonzero chokunge vakasiyana ganda kana boka retsika ravanobva kwariri.
Munhoroondo yeAfrica rusaruraganda inyaya huru zvikurusei pakudzvanyirirwa kwakanga kwakaitwa vanhu vatema. Tsika iyi inoonekwazve pakutapwa muhuranda kwakitwa vatema vachiyambutswa gungwa reAtlantic kuenda kuAmerica neEurope.


text:
WASHINGTON DC—
MDC inotungamirirwa naVaMorgan Tsvangirai inoti inofara kuti yakazokokwa nasachigaro weZimbabwe Electoral Commission, ZEC, Amai Rita Makarau kuti inotora gwaro revavhoti.
Mutauriri webato iri, VaObert Gutu, vatsinhira kuti bato ravo rakakokwa kuti rinotora gwaro revavhoti rekuMt. Darwin West pamwe nerekuChirumhanzu-Zibagwe.
VaGutu vanoti bato ravo rakanga rakumbira kuti ripiwe magwaro aya ari murudzi rwuviri, rwe“electronic” pamwe ne “hard copy.”
Munyori mukuru weMDC-T, VaDouglas Mwonzora, vaudza Studio7 kuti vaenda kumahofisi aAmai Makarau vakakwanisa kubhadhara mari inoita madhora gumi nemashanu ekuti vakwanise kupiwa gwaro riri murudzi rwemapepa nemadhora gumi nemaviri ekuti vapiwe gwaro iri murudzi rwevhidhiyo.
Asi VaGutu vanoti kana zvavo vazopiwa gwaro iri neZEC, hazvirevi kuti bato ravo rave kuzopinda musarudzo dze by-elections mumatunhu maviri aya, sezvo sarudzo idzi dzatosvika, uye bato ravo richida nguva yekumbotarisisa gwaro iri.
MDC T yakaramba kupinda musarudzo dzipi zvadzo munyika kana zvakawanda zvinosanganisira nyaya yegwaro revavhoti nekuvandudzwa kwemitemo yesarudzo zvisati zvagadziriswa.
Hurukuro naVaObert Gutu


text:
22 Jul 2013 ... Connect with your friends — and other fascinating people. Get in-the-moment updates on the things that interest you. And watch events unfold, ...
MIMVURI YECHIBAYIRO Chajesu. Kuumbwa kwechokwadi kwakataurwa naPauro kuchiri kukosha kwatiri kuti tinzwisise zvinangwa zvaJehovha. Zvidzidzo ...
Runako rwechimiro Chajesu runozoonekwa muneavo vanomutevera. Zvaipa Jesu mufaro kuita izvo Mwari aida kuti aite. Rudo rwaKe kuna Mwari uye rudo ...
15 Dec 2013 ... onga chaizvo chibayiro Chajesu uye kuti tinoteerera murayiro wake wokuti: “ Rambai muchiita izvi mu- chindiyeuka.”—1 VaK. 11:24.
... vakarisunungura and people who were around vakabvunza vakati Munoiteiko muchisunungura dhongwana? exactly zvaporofitwa zviya naJesu kuti muchabvunza ndizvo zvaitika. chaporofita Chajesu chinozadziswa chete ...
1:8 Mwari vanoziva hudzamu hwechishuwo changu kwamuri zvinova nehunyoro hwechishuwo Chajesu Kristu . 1:9 Chishuwo changu kune mumwe nemumwe wenyu mese , kuti kuziva 2 rudo nekuzara kwarwo mamuri ...


text:
Daphne Machiri
GURUKOTA redzidzo yepuraimari nesekondari, Dr Lazarus Dokora, vanoti zvakakosha kuti vana vechikoro vawaniswe kudya kunovaka muviri kuitira kuti vagodzidza zvakanaka. Vakataura mashoko aya svondo rapera pakuparurwa kwebhuku rezvekudya zvevana, iro rakadhindiswa nekambani yeNestle Zimbabwe, rinonzi “Healthy Kids, Eat well, Play well and Grow well”. Bhuku iri rinokurudzira vana kuti vadye zvine utano.
Dr Dokora vakati bhuku iri rinofanirwa kuwanikwa mumalibrary ezvikoro sezvo richibatsira zvikuru pakusimudzira utano hwevana.
“Bhuku iri richabatsira zvikuru vana, isu zvakare sebazi tinokurudzira kuti vana vawane chikafu chakakwana apo vanoenda kuchikoro inova kodzero yavo. Kana vana vaine utano vanodzidza zvakanaka,” vakadaro Dr Dokora.
Vakati muzvikoro munofanirwa kuve nezvirongwa zvekupa vana zvekudya.
“Tsvakiridzo yakabuda muongororo yakaitwa neveThe Zimbabwe Vulnerability Assessment Committee (ZIMVAC2014p79) inoratidza kuti kudyiwa kwezvikafu zvinovaka muviri kuvana vechikoro kwakadzikira zvinova zvinokonzera zvirwere zvakaita semanyoka nechikosoro naizvozvo tinoti vana ngavapihwe chikafu chinovaka muviri,” vakadaro Dr Dokora.
“Isu sebazi takaona zvakare zvakakosha kuti tibatane nekambani yeNestle Zimbabwe mukukotsvera mitambo yebhora nekumhanya kubudikidza nesangano reNational Association of Primary School Heads (NAPH).”


text:
Harare
Harare ndiro guta guru reZimbabwe. Guta reHarare riri pamuyeramwaka 17°51′50″S uye pamuyeranhambo 31°1′47″E. Zvinofungirwa kuti muguta reHarare chaimo mune vanhu 1,606,000 (2009), pachiva nevanhu 2,800,000 (2006) mumetropolitan area yayo. Mukutongwa, guta reHarare rinovawo guta rinozvitonga rinofananidzwa nedunhu. Harare ndiro guta rakakurisa muZimbabwe yose. Muguta umu munotengeswa nokutengwa zvinhu zvakaita sefodya, chibage, donje nemichero unonzi pachirungu, macitrus fruits. Hushangazhi hurimo hunosanganisira zvesimbi, machira nemakemikaru (chemicals). Munharaunda yeguta munocherwa goridhe.
MuHarare ndimo munowanikwa Yunivhesiti yeZimbabwe, inova iyo yunivhesity ikuru zvakanyanya munyika yeZimbabwe. Yunivhesiti yeZimbabwe inowanikwa mumusha weMt Pleasant, unovawo makiromita matanhatu kubva pakati peguta. Guta iri rine misha yakawanda, mimwe yacho inochengeta mazita ayakapihwa munguva yekutongwa kwevarungu, yakaita seWarren Park, Borrowdale, Eastlea, Highfields nemimwewo. Guta reHarare rinova nenhandare yendege inonzi Harare International Airport.
Nhoroondo yeHarare[chinja | edit source]
Boka remawuto rainzi Pioneer Column, vaishandira Cecil Rhodes ndivo vakavaka guta reHarare kutanga 12 Gunyana 1890. Vakapa guta iri zita rokuti Fort Salisbury, iri ranga riri zita raPrime Minister weBritain panguva iyoyo. Zita reguta rakazopfumbira richinzi Salisbury. Musha uwu wakaitwa "municipality mugore ra 1897 ukazogadzwa kuva guta mugore ra1935.
Salisbury ndiyo yakava guta guru remubatanidzwa weRhodesia neNyasaland (Federation) kubva pagore 1953 kusvika 1963. Zvichizoenda mberi rakanga rava guta guru reSouthern Rhodesia. Hurumemde yaIan Smith yakasarudza kuzvitonga ichibva pasi peUnited Kingdom musi wa 11 Mbudzi, 1965 ikabva yapa nyika zita rokuti Rhodesia muna 1970. Nyika yakazonzi Zimbabwe-Rhodesia kwenguva diki muna 1979-1980. Musi wa 18 Kubvumbi 1980 Zimbabwe yakawana kuzvitonga ichitongwa nevatema vaitungamirwa naRobert Gabriel Mugabe. Asi guta rakaramba richinzi Salisbury kusvika muna 1982.
Zita reguta rashandurwa rikanzi Harare musi wa 18 Kubvumbi 1982 pamhemberero dzechipiri dzekuzvitonga kweVatema muZimbabwe. Zita iri ndiro zita raShe wenzvimbo yakavakirwa guta ainzi Neharawa. Vamwe vanoti Ishe uyu aive nezita rokurumbidzwa rokuti "Haarari"; Varungu vangatadza kutaura zita iri vachiti Harari. Kunonzi Ishe waiva akachenjera panyaya dzehondo zvokuti hakuna muvengi aimunyangira akamukunda - saka akapiwa zita rokuti "Haarari". Neharawa aiva neNharire yake pavakunzi paHarare Kopje mazuvano. Munguva yokunge nyika isati yasununguka musha weMbare ndiwo waidanwa kunzi Harare.
- ↑ "Mayor 2013-2018". City of Harare. Retrieved 3-12-2013.
- ↑ "Demographia World Urban Areas PDF (March 2013)". Demographia. Retrieved 24 November 2013.


text:
Mambara
Izwi rokuti mambara kana mbara rinoshandiswa muhushangazhi hwekuchera migodhi. KuEnglish mambara anopiwa zita rokuti waste rock.
Panocherwa mugodhi panobudawo mamwe matombo asina simbi yakakosha; nguva zhinji matombo aya anoburitswa kuti nzira dzinosvika kune dombo rine mari dzitambanuke. Matombo asina mari anodanwa kunzi mambara. Vavariro yevanochera mugodhi ndeyekuti: dombo risina mari rive ndiro shoma; dombo risina mari ritsaurwe kubva pane rine mari; dombo rine mari rikororwe (extraction) napose panogonekwa nenzira dzisina njodzi kuvanhu, mugodhi kana michina.


text:
VECHIDUKU VANOBVUNZA KUTI
Ndingataura Sei Nevabereki Vangu Nezvemitemo Yavanondipa?
Zvaunofanira kuita: Kugona kutaura zvakanaka
Kutaura kunoita kuti
vanhu vakunzwisise.
unzwisise kuti sei vanhu vasiri kubvumirana nezvauri kuda.
Kutaura zvazviri, kana uchida kuti ubatwe semunhu akura, unofanirawo kudzidza kutaura zvakanaka semunhu mukuru. Ungazviita sei?
Dzidza kuzvidzora. Kugona kutaura zvakanaka kunoda kuti uzvidzore. Bhaibheri rinoti: “
Benzi rinobudisa hasha dzaro dzose, asi munhu akachenjera anoramba akadzikama kusvikira pakupedzisira.”
Chii chiri kurehwa? Kana watsamwa usakwidza inzwi uchipopota, usafundumwara, usarovera madhoo, kana kuti kufamba uchitenderera mumba kuratidza kuti watsamwa. Maitiro akadaro anoita kuti mitemo itowedzera, zvorusununguko wotombokanganwa.
Edza kunzwisisa zviri kurehwa nevabereki vako. Somuenzaniso: Ngatitii vabereki vako vakurambidza kuenda kune imwe pati. Panzvimbo pokuita nharo, unogona kuvabvunza kuti:
“Ko ndikaenda nemumwe munhu mukuru?”
Vabereki vako vanogona kuramba. Asi kana ukanzwisisa zvavanotyira, unogona kuziva nzira yaungavakumbira nayo zvingaita kuti vabvume.
Ita zvinoita kuti vabereki vako vawedzere kukuvimba. Ngatitii mumwe murume anotora chikwereti kubhengi. Kana achichidzorera nenguva, bhengi richamuvimba uye ringatozomupa chimwe chikwereti munguva yemberi.
Ndozvazvakaitawo nokumba. Une chikwereti chokuteerera vabereki vako. Saka kana ukaramba uchiodza mwoyo vabereki vako, usashamisike kana vakatanga kukuvimba zvishoma kana kuti kutorega “kukuvimba zvachose.”
Kana ukaratidza kuti wakavimbika


text:
Jesu Akaberekwa Riini?
Mhinduro yeBhaibheri
Bhaibheri haritauri kuti Jesu Kristu akaberekwa riini, uyewo ndizvo zvinotaura mabhuku anotevera:
“
Zuva chairo rakaberekwa Kristu harizivikanwi.”—New Catholic Encyclopedia.
“
Musi chaiwo wokuberekwa kwaKristu hauzivikanwi.”—Encyclopedia of Early Christianity.
Kunyange zvazvo Bhaibheri risingatauri kuti Jesu akaberekwa riini, rinorondedzera zviitiko zviviri zvakaitika panguva yekuzvarwa kwake izvo zvinobatsira vanhu vakawanda kuti vaone kuti haana kuberekwa musi wa25 December.
Haana kuberekwa munguva yechando
Kunyoresa. Kwangosara nguva shoma kuti Jesu achiberekwa, Kesari Agasto akarayira kuti “
nyika yose inogarwa inyoreswe.” Munhu mumwe nomumwe aifanira kunyoresa “
kuguta rokwake,” uye izvozvo zvaida kuti vanhu vafambe kwevhiki kana kupfuura kuti vaende kunonyoresa. (Ruka 2:1-3) Zvimwe chakaita kuti murayiro uyu upiwe ndechokuti paida kuonekwa uwandu hwevanhu vaizobhadhara mutero uye vaizopinda muchiuto. Saka dai Agasto akapa murayiro uyu waizoita kuti vanhu vafambe madaro akareba panguva yechando zvaizoita kuti agumbukirwe zvakanyanya nevanhu vaaitonga.
Makwai. Vafudzi “
vaigara kunze kwemisha vachitarisira mapoka avo ezvipfuwo panguva dzokurinda usiku.” (Ruka 2:8) Bhuku rinonzi Daily Life in the Time of Jesus rinotaura kuti zvipfuwo zvaigara panze “
vhiki rimwe chete Paseka isati yaitwa [pakupera kwaMarch]” kusvika pakati paNovember. Rinowedzera kuti: ‘
Makwai aipedza mwaka wechando ari panzvimbo yakadzivirirwa. Saka tichitarisa izvi tinogona kuti musi unopembererwa Krisimasi munguva yechando hausi wechokwadi nokuti Evhangeri inoti vafudzi vakanga vari musango.”
Nguva yakaberekwa Jesu
Tinogona kufungidzira nguva yakazvarwa Jesu nokuverenga tichidzoka kumashure tichitangira musi waakafa paPaseka panguva yechirimo musi waNisani 14, 33 C.E. (Johani 19:14-16) Jesu akanga ava nemakore anenge 30 paakatanga kuita ushumiri hwake hwemakore matatu nehafu, saka akaberekwa pakutanga kwegore ra2 B.C.E.—Ruka 3:23.
Sei Krisimasi ichiitwa musi wa25 December?
Sezvo pasina umboo hunoratidza kuti Jesu Kristu akaberekwa musi wa25 December, sei Krisimasi ichipembererwa musi uyu? Bhuku rinonzi Encyclopædia Britannica rinotaura kuti vatungamiriri vechechi vanogona kunge vakarisarudza “
kuti rienderane nemusi waipembererwa mutambo wechihedheni waiva nechokuita ‘nekuberekwa kwezuva risingakundiki,’” pamwaka wokupera kwechando zuva rava kudzoka. Maererano nebhuku rinonzi The Encyclopedia Americana, nyanzvi dzakawanda dzinoti izvi zvakaitirwa “
kuti vanhu vechihedheni vaitendeuka vafarire chitendero chechiKristu.”


text:
Sei Musingapembereri Krisimasi?
Nhema dzinowanzotaurwa nevanhu
Nhema: Zvapupu zvaJehovha hazvitendi muna Jesu ndokusaka zvisingapembereri Krisimasi.
Chokwadi: Tiri vaKristu. Tinotenda kuti Jesu Kristu chete ndiye achaita kuti vanhu vaponeswe.—Mabasa 4:12.
Nhema: Munopesanisa mhuri nokudzidzisa vanhu kuti vasapemberera Krisimasi.
Chokwadi: Tine hanya chaizvo nemhuri dzevanhu, uye tinoshandisa Bhaibheri kuti tivabatsire kuva nemhuri dzakabatana.
Nhema: Munoruzirira zvakawanda zvinoitwa paKrisimasi zvakadai sekupanana zvipo, kubatana kunoita vanhu panyika panguva iyoyo, uye kuitira vamwe zvakanaka.
Chokwadi: Tinoedza kuva vanhu vane rupo uye vane rugare nevamwe zuva rimwe nerimwe. (Zvirevo 11:25; VaRoma 12:18) Somuenzaniso, patinoita misangano yedu uye patinoparidza tinenge tichiita zvinoenderana nemurayiro waJesu wokuti: “
Makagamuchira pachena, ipai pachena.” (Mateu 10:8) Uyezve, tinoita kuti vanhu vazive kuti Umambo hwaMwari chete ndihwo huchaita kuti pasi pano pave nerugare.—Mateu 10:7.
Sei Zvapupu zvaJehovha zvisingapembereri Krisimasi?
Jesu akatirayira kuti tiyeuke zuva rekufa kwake, kwete rekuberekwa kwake.—Ruka 22:19, 20.
Vaapostora vaJesu uye vadzidzi vepakutanga-tanga vakanga vasingapembereri Krisimasi. Bhuku rinonzi New Catholic Encyclopedia rinotaura kuti “
mutambo wokupemberera kuberekwa kwaJesu wakazotanga gore ra243 [C.E.] rapfuura,” patova nemakore anopfuura 100 muapostora wekupedzisira afa.
Hapana uchapupu hunoratidza kuti Jesu akaberekwa musi wa25 December; zuva rekuberekwa kwake harina kunyorwa muBhaibheri.
Chinoita kuti titi Mwari haafariri Krisimasi imhaka yekuti yakatanga mutsika dzechihedheni.—2 VaKorinde 6:17.
Hamuoni here kuti kusapemberera Krisimasi kunoita kuti musafarirwa nevamwe?
Vakawanda vachiri kupemberera Krisimasi kunyange zvazvo vachiziva kuti yakatangira muchihedheni uye kuti haitsigirwi neBhaibheri. Vanhu vakadaro vanogona kubvunza kuti: Sei vaKristu vachifanira kuita zvinhu zvakadaro zvinoita kuti vasafarirwa nevamwe? Havaoni here kuti zvavanoita zvinoita kuti vasafarirwa nevamwe?
Bhaibheri rinotikurudzira kuti tishandise ‘
simba redu rokufunga’ kwete kungoita vanagundamusaira. (VaRoma 12:1, 2) Rinotidzidzisa kuti tikoshese chokwadi. (Johani 4:23, 24) Saka, kunyange zvazvo tiine hanya nemaonero atinoitwa nevamwe, tinoita zvinotaurwa neBhaibheri kunyange kana zvichireva kuti tichavengwa.
Kunyange zvazvo tisingapembereri Krisimasi, tinoremekedza kodzero yemumwe nemumwe yokusarudza zvaanoda panyaya iyi. Hativhiringidzi vanhu vanenge vachipemberera Krisimasi.


text:
Mwedzi (Mwaka)
Mwedzi chimwe chezvikamu gumi nezviviri zvenguva zvinoumba gore. Gore rinotanga mumwedzi waNdira richipera mumwedzi waZvita.
Contents
Mwedzi yeGore muChiShona[chinja | edit source]
Zvinyogwa zviri pano zvakanyogwa sedudziro muChiShona yemashoko akanyogwa muChiRungu mugwaro iri remudandira (ndakariverenga muna Nyamavhuvhu 19, 2012) raVaSolomon Murungu.
Ndira (January)[chinja | edit source]
Mwedzi waNdira ndiwo mwedzi wokutanga wegore. Zita remwedzi uyu rakabva paizwi rinoreva zvipembenene zvinonzi zvindira (black beetle). Nokudaro mwedzi waNdira unonzi "mwedzi wendira".
Kukadzi (February)[chinja | edit source]
Kukadzi mwedzi wechipiri wegore.
Kurume (March)[chinja | edit source]
Kurume mwedzi wechitatu wegore.
Kubvumbi (April)[chinja | edit source]
Mwedzi waKubvumbi mwedzi wemvura inonaya. MuZimbabwe mvura painonaya inonaya yakawanda munguva diki-diki uye iine mabhanan'ana. Mvura inozongonaya zvokusasa kana mwaka wekunaya wave kundopera mumwedzi waKubvumbi. Kubvumbi zvoreva kunaya kwemvura kunoitika zvinyoro-nyoro ichi sasa.
Chivabvu (May)[chinja | edit source]
Mwedzi uyu wakanzi Chivabvu nokuti ndiwo mwedzi wokupedzirisira kwemwaka wezhizha uri mwedzi unowanikwa chibagwe chokugocha chokupedzisira.
Rimwe zita remwedzi weChivabvu rinoshandiswa nevamwe vatauri veChiVanhu ndiBandwe.
Chikumi (June)[chinja | edit source]
Chikumi mwedzi wechitanhatu wegore. Uyu ndiwo mwedzi uripakati pegore.
Chikunguru (July)[chinja | edit source]
Mwedzi uyu wakanzi Chikunguru nokuti ndiyo nguva inoibva muchero unonzi nhunguru. Hutsvuku hwenhunguru hunoendera nemashizha matsva emiti wemusasa newemutondo, izvi zvichiita kuti ruvara rwehutsvuku ruve rwakatandira nenyika.
Nyamavhuvhu (August)[chinja | edit source]
Mwedzi waNyamavhuvhu mwedzi wekuvhuvhuta kwemhepo zvichibva pakuti mwedzi uyu ndiyo kuva inoita mhepo yakasimba kudairika mwedzi yese.
Gunyana (September)[chinja | edit source]
Gunyana mwedzi wechipfumbamwe wegore unouya pamberi paNyamavhuvhu, uchiteverwa naGumiguru. Mvura yeGukurahundi inonaya mumwedzi waGunyana.
Mwedzi waGunyana ndivo mwedzi wenguva yokuzorora kukohwa zvese nekurima, iri nguva yekunyatsopeta makumbo, vanhu vakafunya, vakagara zvavo vachitandara mushure mokupedza kukohwa mwedzi yapfuura uyewo nguva yokurima ichiri kure mumwedzi inotevera.
Gumiguru (October)[chinja | edit source]
Mwedzi waGumiguru ndiwo mwedzi wegumi pamwedzi yegore.
Mbudzi (November)[chinja | edit source]
Mwedzi waMbudzi ndiwo mwedzi apo mbudzi zhinji padzinobereka kana kuti padzinotarisira kubereka mbudzana. VaWilbert Sadomba, apo vainyora mugwaro rakanyogwa muChiRungu rinonzi "Using Taboos and Proverbs as Oral Archives of Indigenous Knowledge", vakanyatsogona kutsetsenura kududzira mwedzi waMbudzi nemashoko anotevera:
"Vanhukadzi vaonekwa sokunge vane hutsvene nechiremerera zvinofanana nezvinopiwa sikanyika nokuti vakapiwa chipo chekuzvara, chesikarudzi. Izvi zvinoratidzwa muzvivakahunhu nezvinoereswa mumagariro evanhu veChiShona. Mwedzi weMbudzi ndewenguva apo zvisikwa zvese zvinomera muvhu nezvinofamba zvinobereka vana vazvo, kutangisa vupenyu vutswa mushure mokunaya kwemvura. Nokuti zvokudya zvinenge zvakawanda uye zvichiwanikwa zviri nyore, mhuka dzose dzinodya zvinomera muvhu ndipo pazvinobereka vana. Mwedzi weMbudzi inguva iyo mhuka dzese dzinonyanyisa kuita vana, kusika upenyu hutsva. VeChivanhu pavakaona izvi vakasunga chiga chokuti kuroorana pakati pavo chive chinhu chinoera mumwedzi weMbudzi. Izvi vaiitira kuti vanhu vasauraya mbudzi dzinembudzana mudumbu dzisati dzazvagwa vachida usavi hwevanhu vanoungana pamakungano ekuroorana. Zvainzi vanoroorana mumwedzi weMbudzi vachawigwa nenhamo yokuva vacharambana zvisina tsarukano kana kuwigwa nenhamo yokushaya chibereko nevana mumba." ~ VaWilbert Sadomba (dudziro iyi yakanyogwa naKuda Rukanda apo achibetsera kunyora gwaro rino iri.)
Mashoko aya idudziro yemashoko akanyogwa naVaSadomba eChiRungu anotevera:
"Women are regarded with the sanctity of nature because they possess power of regeneration through their fecundity. This is reflected in a number of values, beliefs and taboos. November is known as Mwedzi wembudzi, the month of the goat. November marks the period of regeneration of both, flora and fauna following the first rains. With abundance of food, herbivores of all kinds start to reproduce and November is the peak period for this process of regeneration. This observation led to the development of the taboo that forbids marriage during the month of November. The taboo was developed to avoid accidental killing of pregnant animals for marriage or other ceremonies. The punishment suffered by people who marry in November is unreasonable breakdown of the marriage or some such calamity as failure to have children." ~ VaWilbert Sadomba, mugwaro rinonzi "Using Taboos and Proverbs as Oral Archives of Indigenous Knowledge"
Zvita (December)[chinja | edit source]
Zvita ishoko rinobva pakuti "mazviita zvakanaka" vadzimu vedu kuti chengeta gore rose. Nokudaro, mwedzi waZvita mwedzi mwedzi wekurangarira nokutenda madzitateguru, ivo vari vadzimu vedu. Zviitwa zvese zvinoera mumwedzi weMbudzi zvigona kuti zvichiitwa mumwedzi waZvita. Vanoroorana vagona kuchiroorana havo. Mbudzi nedzimwe mhuka dzinogona kuchiuraigwa vusavi zvino pamakungano emaroora. Vanhu vagonazvavo kuchiita ungano dzekupira kuvadzimu kana kugadzira vafi. Zvese izvi zvinochiitwa mukufara nokupemberera.


text:
Dowokadzi
Takatarisana nevanhu dowokadzi (ova) zvinoreva dowo kana kuti zai rinobva kumunhukadzi rinogadzirwa mumakandiro maviri ari pamuviri wemukadzi. Panosangana dowokadzi nedoworume ndipo panobata mukadzi pamuviri mwana achitanga kuumbwa.
Mwedzi wega wega zvinotarisirwa kuti dowokadzi rimwe rinobuda kubva kumakandiro rodzika nechubu kuenda muchibereko chemukadzi. Mukadzi akasangana nemurume panguva iyi ndipo panotarisirwa kuti doworume rinobatana nedowokadzi zvichivamba kuwumba mwana. Kana zvichinge zvisina kuitika kuti mwana awumbwa chibereko chinorasa dowokadzi pamwe neropa rinobva mumadziro echibereko chemukadzi. Iyi ndiyo nguva yokutevera kana kuti kuenda kumwedzi.


text:
Vanovigwa negonzo
Kingstone Mapupu PATSIKA dzechitema dzemunyika muno, kana munhu akafa asina kuroorwa kana kuroora uye kana kumbobvira akaita mwana, anovigwa zvakasiyana…
‘Ngwarirai makoronyera’
Kingstone Mapupu VARIMI vefodya svondo rino vakayambirwa kuti vashandise mari yavo zvine hungwaru uye kuti vangwarire makoronyera ayo anogona kuvarozva…
Makwikwi eAfrican Woman of the Year
Munyori weKwayedza Vanhukadzi hounoi mukana wekuti muhwine mibairo mikuru yakarohwa nechando mumakwikwi eKwayedza African Woman of the Year.
Gomarara: Zviratidzo nemarapirwo aro
Muchaneta Chimuka GOMARARA chirwere chakaipa zvikuru icho chinoita kuti nyama dzemuviri (cells) dzinge dzichimera nenzira dzakasiyana zvichikanganisa utano hwemunhu.
Makepekepe 11 . . . zvaida Tauro izvi
Charles Mabika SVONDO rino tinodzikisa gejo, tokuunzirai shasha dzangu dzenhabvu gumi nemumwe chete pamwe nevepabhenji vacho vechikwata cheCAPS United, kubva…
Fembera Fembera Tione!
VAVERENGI tinoda kuti mufembere, mitiudze kuti munhu uyu, anove muimbi ane mukurumbira uye zvakare ari mumuririri (green ambassador) anoona nezvekuchengetedzwa…


text:
MAZANO OKUBATSIRA MHURI | WANANO
Kushamwaridzana Kwacho Kwanyanya Here?
DAMBUDZIKO
Pane shamwari yako yechirume inoratidza kuti inonyatsokunzwisisa. Muri vaviri munogona kutaura chero nyaya uye munoita zvinhu zvenyu mose. Unozviudza kuti ‘Tingori shamwari,’ asi murume wako akanzwa kana kuti akabatikidza zvamunenge muchitaura anogona kufunga kuti pane zviri kuitika.
Ukaona zvadaro ziva kuti ushamwari hwenyu hwapfurikidza mwero uye unofanira kutogadzirisa dambudziko iroro. Chokutanga funga kuti, chii chakaita kuti muwirirane kudaro neshamwari yako iyoyo. *
CHINOZVIKONZERA
Kusaitirwa zvaunoda. Zvagara zviri matiri kuti kuwirirana kwemunhurume nemunhukadzi kunonakidza. Zvinonakidza kuziva kuti tinokosheswa uye zvinoita kuti tinzwe kuti tinodiwa. Pashure pekanguva waroorwa unogona kutanga kunakidzwa nokushamwaridzana nomurume asiri wako. Asi ziva izvi: Kunakidzwa nokuva nomurume asiri wako kune ngozi. Paunotanga kufarira mumwe murume, rudo rwako kumurume wako rwunoderera. Kutaura zvazviri, unenge usingachapi murume wako rudo rwaaifanira kuwana.
• Zvibvunze kuti, ‘Zvii zviri kuita kuti ndinakidzwe noushamwari uhwu zvandaifanira kuwana kubva kune murume wangu?’
Kusakosheswa. Bhaibheri rinotaura kuti vanhu vacharoora kana kuroorwa vachava “nedambudziko.” (1 VaKorinde 7:28) Somuenzaniso, unogona kunzwa sokuti murume wako haakudi kana kuti haakukoshesi kana kuti une chigumbu nezvenyaya yamusina kugadzirisa. Zvimwe murume wako haadi kutaura nezvenyaya dzacho, zvoita kuti unetseke uye unzwe uchida mumwe munhu anokuteerera. Vamwe vanoongorora nyaya dzemba vanoti kusada kukurukura nyaya dzakakura dzinenge dzamuka mumba chiratidzo chokuti imba yacho haisi kuzofara uye inogona kuparara.
• Zvibvunze kuti, ‘Pane nyaya isina kugadziriswa mumba medu yakaita kuti ndinzwe ndichida kutsvaka mumwe munhu wokushamwaridzana naye here?’
ZVAUNGAITA
Ziva zvazvakaipira. Bhaibheri rinoti: “Ko munhu ungaisa moto muchipfuva chake, nguo dzake dzikasatsva here?” (Zvirevo 6:27, Bhaibheri muNdimi yeUnion Shona) Nyaya iripo ndeyokuti kunzwa uchida mumwe munhu wausina kuroorana naye kune ngozi. (Jakobho 1:14, 15) Nyaya yacho haisi yokuti kuwirirana uku kungazoguma nei. Funga kuti zvinhu zvipi zvakatokanganisika nokuwirirana kwacho. Kupa kwauri kuita nguva yako kumunhu wausina kuroorana naye uri kutobira murume wako nguva yawanga uchifanira kunge uinaye.
Usazvinyengera. Kuwirirana uku kunogona kuita kuti utange kuona sokuti upenyu hwenyu dai huchinakidza chaizvo dai wakaroorana nemunhu iyeye. Kuita izvozvo hakuna kunaka nokuti uri kuenzanisa zvinogonekwa neshamwari yako nezvinhu zvinotadzwa nemurume wako! Yeukawo kuti kakufara kauri kuita ukafunga shamwari yako, ndiko kakufara kawaiva nako mazuva okutanga nemurume wako.—Zvinotaurwa neBhaibheri: Jeremiya 17:9.
Isa miganhu. Vanhu vanoisa maaramu kuti vasabirwa motokari uye zvinhu mudzimba dzavo. Itawo izvozvo pawanano yenyu. “Chengetedza mwoyo wako,” rinodaro Bhaibheri. (Zvirevo 4:23) Ungazviita sei? Edza kuita zvinotevera:
Ita zvinhu zvinoratidza kuti unoda murume wako zvimwe nokugara nepikicha yake kubasa kwako.—Zvinotaurwa neBhaibheri: Genesisi 2:24.
Gara waziva zvokuita uye zvausingafaniri kuita nemunhu wausina kuroorana naye. Somuenzaniso, hazvina kunaka kuti utaure nemunhu iyeye nezvematambudziko amuri kuita nemurume wako kana kuenda naye kuresitorendi.
Kana uchishamwaridzana nemunhu asiri wawakaroorana naye uye ushamwari hwacho hwapfurikidza, gurai ushamwari hwacho. Kana uchiona zvichikuomera, zvibvunze kuti nemhaka yei. Usatsvaka tuzvikonzero twokuti urambe uchishamwaridzana naye, ratidza kuti unoda murume wako, uye tora matanho okudzivirira imba yenyu.—Zvinotaurwa neBhaibheri: Zvirevo 5:18, 19.
^ ndima 5 Kunyange zvazvo nyaya ino yakanangana nemadzimai, mazano arimo anoshanda kunyange kuvarume.


text:
NYAYA IRI PAKAVHA | UNOGONA KUVA PEDYO NAMWARI
Unonzwa Uri Pedyo naMwari Here?
“Kuva shamwari yepedyo yaMwari kunoita kuti usava nechekutyira, ugutsikane uye ugadzikane. Kunoita kuti unzwe sokuti Mwari ari kugara achiita kuti zvinhu zvikufambire zvakanaka.”
—CHRISTOPHER, MURUME WECHIDIKI WEKUGHANA.
“Mwari anoona kutambura kwese kwaunenge uchiita, uye anonyatsoratidza kuti anokuda, achikubatsira kupfuura zvaungafunga.”
—HANNAH ANE MAKORE 13 WEKUALASKA, U.S.A.
“Hapana chinokosha uye chinozorodza kupfuura kuziva kuti uri shamwari yaMwari yepedyo!”
—MUKADZI ANONZI GINA WEKUJAMAICA ANE MAKORE EKUMA40.
Christopher, Hannah, naGina havasivo voga vanonzwa saizvozvo. Vanhu vakawanda munyika yose vane chokwadi chekuti Mwari anovaona seshamwari dzake. Ko iwe? Unoonawo sekuti Mwari ari pedyo newe here? Unoda here kutanga ushamwari naMwari kana kuti kutova neushamwari hwakasimba naye? Pamwe unganetseka kuti zvinokwanisika here kuti munhu wenyama ave shamwari yaMwari Wemasimbaose? Kana zvichikwanisika, ungazviita sei?
UNOGONA KUVA PEDYO NAMWARI
Bhaibheri rinoratidza kuti zvinokwanisika kuti munhu ave shamwari yaMwari yepedyo. Rinoti Mwari akadana Abrahamu, muHebheru kuti “shamwari yangu.” (Isaya 41:8) Onawo zvauri kukumbirwa neushamwari kuti uite pana Jakobho 4:8 panoti: ‘Swedera pedyo naMwari, uye iye achaswedera pedyo newe.’ Saka zviri pachena kuti munhu anogona kuva pedyo naMwari, kana kuti kuva shamwari yake. Asi sezvo Mwari asingaoneki, ungaswedera sei pedyo naye, wova shamwari yake?
Kuti tipindure mubvunzo uyu, funga nezvekukura kunoita ushamwari hwevanhu. Vanowanzotanga nekuzivana mazita. Pavanoramba vachikurukura zvavanofunga, ushamwari hwavo hunokura. Uyewo pavanoramba vachiitirana zvakanaka, ushamwari hwavo hunosimba. Tingati izvi ndizvowo zvinoitika pakuva neushamwari naMwari. Ngationei kuti zvakafanana papi.


text:
Abel Ndooka
VATSIGIRI vechikwata chenhabvu chenyika chemaWarriors kubva kumativi mana enyika vari kudya magaka mambishi pamusoro pasangano rinoona nezvenhabvu reZimbabwe Football Association (Zifa) nekutadza kugadzirisa kwarakaita nyaya yaJose Claudinei Georgini uyo anozivikanwa saValinhos izvo zvakazotuma Fifa kutemera Zimbabwe zvirango zvekuti isakwikwidze mumutambo we2018 Fifa World Cup kuRussia.
Zvirango zvakatemerwa neFifa izvi zvakaona maWarriors achidzikira muWorld Ranking pakati pezvikwata zvedzimwe nyika sezvo akagara pechi124 pakugona nhabvu pasi rose.
Munyika dzemuAfrica chete maWarriors agara pechi34.
Valinhos akarairidza maWarriors mugore ra2008 apo ainge apihwa basa rekutungamira Zimbabwe kuenda kuAFCON pamwe neWorld Cup ya2010 asi haana kupedza nguva ari pachigaro ichi sezvo akamiswa basa nekuti maWarriors aisatamba zvinogutsa.
Kubva paakadzingwa basa, chizvarwa chekuBrazil ichi change chichikakavadzana neZifa chichiti chinoda mari yacho yakasara iyo inosvika US$60 000 izvo zvakamutuma kuti amhan’are kuFifa achitsvaga rubatsiro.
Fifa yamboyambira Zifa kuti ibhadhare Valinhos mari yake asi haina kuita sekudaro.
Muhurukuro yakaitwa neKwayedza nevatsigiri vazhinji venhabvu svondo rino vaidya marasha vachiti Zifa yakange yauraya mutambo uyu.
Mutungamiri weFriends of the Warriors Tendai ‘T-Burns’ Zhakata anoti panofanirwa kuita shanduko muZifa nekuchimbidza kuti zvibatsire nhabvu yemuno ifambire mberi.
Anoti nhabvu hapana kwairi kuzosvika kana Zifa ikaramba ichitungamirwa naCuthbert Dube pamwe naJonathan Mashingaidze uyo waakati haasi kuziva basa rake uye ndiye honzeri yekuti Zimbabwe itemerwe zvirango izvi.
T-Burns anoti kutemerwa kwakaita Zimbabwe zvirango neFifa kunonyadzisa zvikuru.
“Isu seFriends of the Warriors basa redu kutsigira maWarriors edu zvino kana asisachatambe nhabvu tichatsigira aniko?
“Zifa iyi yatiurayira nhabvu yedu uye yatinyadzisa zvisingaite pasi rose. Shuwa vangatadze kubhadhara $60 000 chete, chete?
“Mari yekuti maWarriors akatamba mutambo mumwe chete matove nayo uye kana manga musina motaurirana naye Valinhos kuti timubhadhare chidimbu chidimbu.
“Mashingaidze ndiye honzeri ndiye atipinza munyatwa iyi haasi kuziva basa rake,” akadaro T-Burns.
Akaenderera mberi achiti bhodhi reZifa riripo rinofanirwa kubviswa nechimbi-chimbi pogadzwa rimwe.
“Bhodhi riripo ngaribviswe pagadzwe rimwe rinofanobata basa pachimirirwa kuitwa sarudzo dzekugadzwa vamwe sezvo varipo ava hapana zvavari kuita zviri kubatsira kusimukira kwenhabvu yedu,” akadaro T-Burns.
Mutsigiri wenhabvu ane mukurumbira, Chris ‘Romario’ Musekiwa, anotiwo iyi inhoroondo yakaipa chaizvo yakonzerwa nebhodhi reZifa.
Anoti Zimbabwe ine vatambi vechidiki vari kusimukira vakaita saKnowledge Musona, Khama Billiart, Cuthbert Malajila, Kuda Mahachi naGeorge Chigova avo vari kutambira nhabvu kunze kwenyika uye vataitarisira kuti vaizosimudza mureza wenyika kumutambo weWorld Cup.
“Isu sevatsigiri venhabvu takabatikana zvikuru kuti nhabvu yedu haingashungurudzwe zvakadai varume.
“Zvinorakidza kuti Zifa haisi kuziva basa rayo, vanofanirwa kurongeka pachokwadi uye panofanirwa kuonekwa shanduko kuti nhabvu yedu ienderere mberi.
“Kufa kwenhabvu yeZimbabwe uku uye inhoroondo yakaipisa chaiyo yatapihwa nekuda kwenyaya iyi,” akadaro Romario.
Zvakadaro, shasha yakambotambira CAPS United Masseti Zengeni anoti kutemerwa kwakaitwa Zifa zvirango izvi kuchabatsira kuunza shanduko huru munhabvu.
“Zvakaitika zvinorwadza zvikuru asi ndinozviona zvichizobatsira kuunza shanduko munhabvu yedu gore rino.
“Tange tave nenguva refu tichichema kuti tinoda kuona shanduko muZifa saka apa ndipo paichauya uye tinoda kuona vatambi vakambotamba nhabvu kare vachipinda mubhodhi reZifa vaitungamire vaunze shanduko munhabvu yedu,” akadaro Zengeni.


text:
Abel Ndooka
SANGANO reZimbabwe Football Association (Zifa) rinoti mhirizhonga mumutambo wenhabvu haitenderwe zvachose uye vatsigiri havafanirwe kuregedzwa vachipinda nezvinokuvadza zvakaita semabhodhoro nematombo munhandare dzakasiyana dzenyika. Mashoko aya anotevera mhirizhonga yakaitika kuBabourfields kuBulawayo svondo radarika apo vatsigiri veHighlanders vakatanga kukanda matombo nemabhodhoro chikwata chavo pachakakundwa neCAPS United mumutambo weBob 91 Super Cup.
Mukushi wemashoko kuZifa, Xolisani Gwesela, anoti sangano ravo richaongorora nyaya iyi zvizere mushure mekunge raziviswa zvakaitika na“match commissioner” wemutambo uyu.
Zvakadaro, Gwesela anoti mhirizhonga haitenderwe munhabvu uye vatsigiri vemutambo uyu vanofanirwa kuenda kunotsigira zvikwata zvavo pamwe nekufara mune zvakanaka.
“Mhirizhonga haitombotenderwe munhabvu uye isu tiri kukurudzira mapurisa kuti asunge vese vanobatwa vachiita mhirizhonga munhandare.
“Vanhu vanofanirwa kuuya kubhora kuzofara kwete kutya kuzoona chikwata chavo chichitamba.
“Nhabvu haizi hondo, mapurisa ngaasunge nhubu dzose dzinoita mhirizhonga.
“Isu tiri kutokatyamadzwa kuti sei vanhu vachikwanisa kupinda nemabhodhoro pamwe nematombo munhandare,” akadaro Gwesela.
Chamangwiza wePremier Soccer League, Kennedy Ndebele, anoti sangano ravo richagara pasi nebhodhi reZifa svondo rino nedonzvo rekuti pasimbaradzwe mitemo inoranga zvakasimba zvikwata zvine vatsigiri vanokonzeresa mhirizhonga kumitambo.
“Isu tichagara pasi nebhodhi tosimbaradza mitemo yekuranga zvikwata zvinokonzeresa mhirizhonga,” akadaro Ndebele.
Zvakadaro, Ndebele anoti mitambo yePremier Soccer League haisi kuzotanga svondo rino sezvo kune fainari yeBob 91 Super Cup iyo ichaona Dynamos FC ichisangana neCAPS United.
DeMbare, sezita remadunhurirwa reDynamos, ndiyo ine mukombe uyu uyo yakahwina gore radarika.


text:
- Written by kwayedza
- Published on 16 January 2015
"VAMWE vana vangu ndakavaita nemukuwasha!"
Mashoko aya anoramba kugamuchirika sezvo patsika dzechivanhu mukuwasha naambuya vari vanhu vanofanirwa kunge vachinyarana uye kuti vasingafarise zvekusvika pakugara semurume nemudzimai.
Asi kumumwe mukadzi nemukuwasha wake vekuTrelawney, kuBanket, kunyarana uku hapachisina sezvo ambuya vari kuita kuimba chaiko vachiti pavana vavo, vaviri vacho vakavaita nemukuwasha.
Ambuya nemukuwasha vepapurazi reNew Grade ava vari kubuda pachena
- Written by kwayedza
- Published on 11 January 2015
VECHIKURU vagara vachizvitaura kuti, "Mukadzi wemuridzi siyana naye" asi kune vamwe vanoisa zvitanda munzeve vachitoti "ndiye anoita".
Pane murume wekusada kudarikwa nemarokwe kumapurazi akagariswa vanhu patsva ekuMount Arthur, kwaNenguwo kuMarondera, uyo anonzi akazogadzirwa nemishonga yerukwa kana kuti rukawo apo akashinha nemudzimai wemuridzi ndokuzofa ava chirema apo sikarudzi yake yakareba zvekuzvuzvuruka nepasi.
Cloudy Chorira (ARIPAMUFANANIDZO) anonzi akazofa nekunwa
- Written by kwayedza
- Published on 24 December 2014
MURUME wechikuru anova sabhuku kwaSeke akaita chisionekwi apo akaenda kunhamo yehama yake kwaChihota uko akasvikopuruzira matama echitunha nekuvhura maziso achichitsvoda achiteketera nemutupo wemufi izvo zvakazoita kuti arohwe neveruzhinji senyoka yapinda mumba.
VaMichael Mudhokwani (76), vanova Sabhuku Kwaramba, vanotsinhira kuti vakazvambaradzwa panhamo yemukoma wavo, Elias Chakanyuka Mazhindu (82), apo vakaonekwa vachibata-bata matama echitunha nekuvhura maziso emufi, kumbundira
- Written by kwayedza
- Published on 04 December 2014
Fear has gripped villagers in Saunyama area in Nyanga - one of Zimbabwe's most sacred places - following a set of strange developments that took place in the sacred mountainous area recently after a huge rock mysteriously fell into a river and disappeared.
As if that was not enough, the huge rock is said to have fallen into a nearby river whose water allegedly turned into 'blood' instantly.
Villagers who stay in the said area and witnessed the strange encounter said when the rock
- Written by kwayedza
- Published on 26 September 2014
KUNE murume ngochani anoshanda sa "disc jockey" (DJ), uyo anonzi arura nekubata varume chibharo kunzvimbo dzakakomberedza Murambinda, kuBuhera, zvekuti vanhurume veko vatove kugara vakabatira hana mumawoko nekutya.
Mapurisa anotsinhira hunyn'anyn'a hwengochani iyi vachiti vari kutsvaga nemeso matsvuku Panganai Tangwena (32), uyo anopinda chechi yeJohane Masowe, achibva mumusha waSabhuku Tangwena, kwaShe Makumbe. Vanoti vari kumuda nemhosva dzinodarika ina dzaari kupomerwa, dzose dziri
- Written by kwayedza
- Published on 24 September 2014
AKAVE mashura padunhu pane rimwe purazi rakagariswa vanhu patsva, reSam Levy, kuSunnyside kuNyabira, apo mumwe mukadzi anonzi akabatikidzwa achiita zvinonyadzisira nechikomba parufu rwemurume wake.
Mai Clara Mupaso (32), vari kunzi vakawanikidzwa vaine chikomba ichi musi wavigwa murume wavo, Solomon Same Jokoniya, uyo anonzi akaita kuzviuraya.
Asi mudzimai uyu ari kuramba nyaya iyi achiti murume anonzi chikomba chake uyu ainge "angouyawo achitsvaga babamukuru".
Mukoma
- Written by kwayedza
- Published on 20 September 2014
PAKAITIKA mashura pane rimwe purazi riri kuNorton mazuva mashoma achangodarika apo mumwe mukomana wechidiki anonzi akafa mushure mekurutsa zvinhu zvinonzi dzaiva nyoka mhenyu 4.
Bhaureni Saurosi (18) anonzi akafa achirutsa nyoka dzainge dzakareba chipo chemita nechidimbu paimwe. Mbiri dzacho dzaiva nhema, dzimwe mbiri dziri tsvuku.
Mhando yenyoka idzi haina kuzivikanwa.
Mashiripiti aya anonzi akaitika apo mukomana uyu aishandirwa mushure mekunge atanga kurwara.
Asi vabereki
- Written by kwayedza
- Published on 26 July 2014
VARUME vaviri vekuMagunje, kuHurungwe, vekumbobuda munhau vachiti vakaparikwa nemudzimai mumwe chete uyo wavanogara naye mumba imwe chete, vanonzi vave kudhonzerana mimba ine mukadzi uyu apo mumwe nemumwe ari kuti ndeyake.
Chamunorwa Rurami (37) naSamuel Perkins Tsaramba Chimora Soko (43) vakambobuda muKwayedza gore rapera apo vose vaiti varume vaEnetty Midzi (29). Pakabuda nyaya iyi vatatu ava vaigara vose, mumba imwe chete, kuMagunje. Rurami anonzi akazowana basa kuHarare uko ava


text:
SADC
Sangano reBudiriro kuChamhembe kweAfrica, (Southern Africa Development Community) - SBCA-SADC isangano rinokotsvanidza nyika dziri mudunhu rekuchamhembe kweAfrica kuti dzishande pamwe mumabasa ebudiriro anosanganisira: kuronga zvokuchengetedza hupfumi; kutengeserana; kudzivirira nyika; uye matongerwo enyika. Muzinda weSADC uri muGaberone gutaguru reBotswana.
Nhengo dzesangano iri ndidzo dzinoti: Zimbabwe; Zambia; Mauritius; Seychelles; Madagascar; Angola; Namibia; South Africa; Mozambique; Democratic Republic of Congo; Malawi; Swaziland; Tanzania;Lesotho neBotswana. Nyika yeMadagascar yakambomiswa kuva nhengo yemukotsvanidzwa uyu mushure mokunge Andy Rajoelina abvuta zvechisimba chigaro chokuva mutungamiri wenyika. Nyika dziri murumana rweSADC (SADC region) dzine hugari hwevanhu mamiriyoni 277 vanogara munharaunda inoda kusvika mamiriyoni gumi eskweya rekiromita.
Kurerutsa Mutauro[chinja | edit source]
Kune dzimwe nyika dzinogamuchira mitauro mizhinji pakushanda mumabasa, mitauro iyi inokwanisa kunyorwa iri miviri panotaurwa mazita emasangano. Kana nesuwo mukutaura zita resangano reSADC tinokwanisa kunyora sezvizvi:
- Sangano reBudiriro kuChamhembe kweAfrica - Southern Africa Development Community - SBCA-SADC.


text:
Gomo reNyangani
Gomo reNyangani ndiro gomo rine hukwidza hwakanyanya muZimbabwe, rinokwira kusvika 2,592 m (8,504 ft). Gomo iri riri muInyanga National Park mudunhu reNyanga , inova nhambwe inokwana 275 km (171 mi) kuri kuChamhembe kwakadziva kuMabvazuva kweHarare. Chisuvi chegomo iri chinoonekwa padombo rinosumuka 40m kubva panzvimbo yakatenderedza dombo iri. Chimwe chikamu cheGomo reNyangani makomo madiki neduvurwi rinobata ndima inokwana 8km2. Kunoperera duvurwi kune mawere akanyanya zvichienda kuMabvazuva nekuMadokero.
Mvura inona pagore yakawanda (inokwana 2200 mm), asi munguva yechando May kusvika August kunenga kwakawoma. Gomo iri riri mudunhu re"Tropics" uye harina kunyanya kukwira saka sinowo inonaya nenguva iri kure. Sinowo yakapedzisira kuwonekwa muGomo reNyangani muna August 1935.
Nzizi neMapopoma[chinja | edit source]
Pane nzizi nhatu dzinovamba muGomo reNyangani: rwizi Nyamuziwa, rwizi Kairezi (Gairezi), nerwizi Pungwe. Nzizi mbiri dzokutanga dzinonodira muna rwizi Mazowe, iye Mazowe achidira muna rwizi Zambezi.
Rwizi Nyama rwunodira muna rwizi Kairezi runodonha kubva paduvurwi kuri kuMaodzanyemba kwakadziva kuMabvazuva kweGomo reNyangani. Mapopoma eKairezi ari kumabvazuva kweduvurwi.


text:
Kunamata (Mwari)
Shoko rokuti kunamata rinotaura mabasa ose anoitwa nevanhu nechinangwa chekuyanana naMwari kana kufadza musiki.
- Kunyengetera kana kudetembura (beseech) zvinoreva kukumbirisa nomoyo unorevesa kuna Mwari.
Kushimanda ishoko rinoshandiswa zvikuru nevanhu vechidiki vanopinda Kereke dzinotenda kuna Mweya Mutsvene uye dzichitaura nendimi dzaMweya Mutsvene. Shoko iri rinoreva kunamata, zvikurusei kunamata nendimi. Shoko iri rinoshandiswa kunyanya nevechidiki asi rave kupinda pakutaurwa nemafundisi zvakare.


text:
Kurima
Kurima (farming) zvinoreva mabasa anoitwa kuchengeta mhuka dzakapfuyiwa uye kudyara nekukohwa mbesa. Kurima kunosanganisira kukama mukaka wemhuka dzakapfuyiwa, kucheka vhudzi remhuka dzakadai sehwayi; kusarura mukono unoberekesa nzvari; kusarura mbeu dzakanaka dzokudyara zvichingodaro.
Munyika zhinji dzeAfrica kurima ndihwo hushangazhi hune vanhu vakanyanya kuwanda vanoshandamo.
MuZimbabwe vanhu vazhinji vari kumaruwa vanoita mabasa ekurima. Vazhinji vanopfuya mhuka dzinosanganisira mombe; mbudzi; hwayi; huku; njiva; hanga; nguruve nedzimwewo. Kuminda vanodyara mbeu dzinosanganisira; chibage; donje; fodya; nzungu; nyimo; mbambaira nezvimwewo.
Madzinde anorimwa muvhu achizokohwewa kuti adyiwe kana kushandiswa nevanhu anonzi mbesa - crop of any kind. Panodyarurwa fodya kana muriwo, madzinde acho madiki ari kudyarurwa anonzi mbesanwa kana kuti nhondo.


text:
Muchaneta Chimuka
MUTEVEDZERI wegurukota rezvekuburitswa kwemashoko nezvekutepfenyura, Cde Monica Mutsvangwa, vanoti madzimai ose ari nhengo dzedare reParamende anofanira kutsigira mutemo uri kuda kukumikidzwa uyo unoona nezvenyaya dzekuenzaniswa kwemikana pakati pevanhukadzi nevanhurume, weGender Commision Bill.
Vakataura mashoko aya nguva pfupi yadarika kuKadoma pamusangano wakaitwa nesangano reZimbabwe Women Lawyers Association (ZWLA). “Tinoda kuti madzimai munge muchibatana senhengo dzeParamende kuitira kuti muve vanhu vanorwira chinhu chimwe chete maringe nenyaya dzenyu zvinova zvinoita kuti chirongwa ichi chizadzikiswe. Tinoda kubatana pasina kutarisa kuti uyu ndewebato ripi kuitira kuti tibudirire,” vakadaro Cde Mutsvangwa. Vakati donzvo ravo nderekuti vange vachifambirana nezviri mubumbiro idzva remutemo wenyika pakurwira kodzero dzevanhukadzi.
“Ibasa remadzimai ari muParamende kuti akotsvere chirongwa ichi kuitira kuti Gender Commission Bill ringe richizopasiswa kuti rive mutemo. Chirongwa ichi chakaparurwa mumwedzi waChikunguru gore rapera,” vakadaro.
Vachitaura pachiitiko chimwe chete ichi, Deputy Speaker wedare reNational Assembly, Cde Mabel Chinomona, vakakurudzira kushanda pamwe chete mukurwira kodzero dzevanhukadzi.
“Paramende paichagara muchikamu chechisere (Second Session of the Eighth Parliament) vanhu vemuZimbabwe vanenge vari kutarisira kuti mitemo inge ichikumikidzwa nekukasika,” vakadaro.


text:
Nhau 22: Josefa Anoiswa Mutorongo
Josefa anongova bedzi namakore 17 paanoburusirwa Egipita. Ikoko anotengeserwa munhu anonzi Potifari. Potifari anoshandira mambo weEgipita, anonzi Farao.
Josefa anoshandira tenzi wake nesimba, Potifari. Nokudaro apo Josefa anokura, Potifari anomuita mutarisiri weimba yake yose. Ko zvino, nei Josefa ari muno mutorongo? Imhaka yomudzimai waPotifari.
Josefa anokura kuva murume akatsvinda, mudzimai waPotifari anoda kuvata naye. Asi Josefa anoziva kuti kwakaipa, uye haangakuiti. Mudzimai waPotifari anotsamwa zvikuru. Nokudaro panouya murume wake kumba, anomurevera nhema achiti: ‘Josefa uya akashata aedza kuvata neni!’ Potifari anodavira mudzimai wake, uye anoshatirirwa Josefa kwazvo. Saka anoita kuti aiswe mutorongo.
Mutarisiri wetorongo anokurumidza kuona kuti Josefa munhu akanaka. Nokudaro anomuita mutarisiri wavamwe vasungwa vose. Gare gare Farao anoshatirirwa mudiri wake nomubiki wake, ndokuvapinza mutorongo. Humwe usiku vose vanorota hope chaidzo, asi havazivi revo yamaroto avo. Mangwana wacho Josefa anoti: ‘Ndiudzei maroto enyu.’ Uye pavanoita, Josefa, nebetsero yaMwari, anotsanangura revo yamaroto avo.
Kumudiri, Josefa anoti: ‘Mumazuva matatu uchabudiswa mutorongo, uye uchavazve mudiri waFarao.’ Nokudaro Josefa anowedzera kuti: ‘Paunobuda, udza Farao nezvangu, uye ndibetsere kubuda munzvimbo ino.’ Asi kumubiki, Josefa anoti: ‘Mumazuva matatu bedzi Farao achaita kuti musoro wako ugurwe.’
Mumazuva matatu kunoitika sokutaura kwaJosefa. Farao anoita kuti musoro womubiki ugurwe. Hunyanguvezvo, mudiri anobudiswa mutorongo ndokuvamba kubatirazve mambo. Asi mudiri anokanganwa nezvaJosefa! Haaudzi Farao nezvake, uye Josefa anotofanira kugara mutorongo.
Genesi 39:1-23; 40:1-23.
Mibvunzo
- Josefa akura zvakadini paanoendeswa kuEgipita, uye chii chinoitika paanosvika ikoko?
- Josefa anoguma ava mutorongo sei?
- Josefa anopiwa basa rei mutorongo?
- Mutorongo, Josefa anoitirei mudiri waFarao nomubiki wake?
- Chii chinoitika pashure pokunge mudiri asunungurwa mutorongo?
Mibvunzo yokuwedzera
- Verenga Genesi 39:1-23.
Sezvo kwakanga kusina mutemo waMwari wakanyorwa waishora upombwe muzuva raJosefa, chii chakaita kuti atize mudzimai waPotifari? (Gen. 2:24; 20:3; 39:9)
- Verenga Genesi 40:1-23.
Rondedzera muchidimbu hope dzomudiri uye dudziro iyo Jehovha akapa kuna Josefa. (Gen. 40:9-13)
Mubiki akarotei, uye zvairevei? (Gen. 40:16-19)
Muranda akatendeka, akangwara akatevedzera sei mafungiro aJosefa nhasi? (Gen. 40:8; Pis. 36:9; Joh. 17:17; Mab. 17:2, 3)
Genesi 40:20 inobatsira sei pamaonero anoita vaKristu kupemberera misi yokuzvarwa? (Mup. 7:1; Marko 6:21-28)


text:
Rutsazanisi
Muchidzidzo cheKupimanzvimbo, rutsazanisi (equator), mutsetse unopangidza panosangana uso hweurungano nemutsendo unocheka akiso yekuzeya (axis of rotation) kweurungano yacho negonya re 90o. Kureva kuti mutsendo uyu wakaita mutwi neakiso. Chimwe chinoonekwa kuti goko rehuremu (centre of mass) yeurungano iri pamutsendo iwoyu zvakare. Vara guru rinoshandiswa kana pari kutsangudzwa Rutsazanisi rweRinopasi, (Earth).
Takatarisana neRinopasi, Rutsazanisi mutsetse wekufungidzira une nhambwe dzakaenzana kubva kuNorth Pole kusvika keSouth Pole panzvimbo dzose. Mutsetse uyu unocheka urungano yeRinopasi kuita zvikamu zviviri zvakaenzana.
Nyika dzinochekwa neRutsazanisi[chinja | edit source]
Rutsazanisi rwunopfuura nemunyika 11 dzinoti:
- Sao Tome and Principe
- Gabon
- Republic of Congo
- Democratic Republic of the Congo
- Uganda
- Kenya
- Somalia
- Indonesia
- Ecuador
- Columbia
- Brazil


text:
Nhau 98: PaGomo reMiorivhi
Uyu ndiJesu ari paGomo reMiorivhi. Varume vana vanaye vaapostora vake. Ivo mukoma nomunin'ina Andrea naPetro, uyewo mukoma nomunin'ina Jakobho naJohane. Iyo itembere yaMwari iri muJerusarema yaunogona kuona mhiri uko kure.
Ave mazuva mairi chifo chokupinda kwaJesu muJerusarema akatasva mhuru yembongoro. Chipiri. Muzuvari Jesu afumova patembere. Vaprista vaedza kubata Jesu ipapo kuti vamuuraye. Asi vaitya kukuita nokuti vanhu vanoda Jesu.
Jesu akaidza vatungamiriri vorudzidziso ivavo kuti: 'Imi nyoka navanakomana venyoka!' Ipapo Jesu akati Mwari aizovaranga nokuda kwezvinhu zvose zvakashata zvavakanga vaita. Pashure pakwo Jesu akakwira muGomo reMiorivhi, nokudaro vaapostora ava vana vakatanga kumubvunza mibvunzo. Unoziva here zvavari kubvunza Jesu?
Vaapostora vari kubvunza pamsoro pezvinhu zvomunguva yemberi. Vanoziva kuti Jesu uchagumisa ushati hwose pasi pano. Asi vanoda kuziva kuti ikoku kuchaitika riini. Ko Jesu anouyazve kuzobata ushe saMambo riini?
Jesu anoziva kuti vateveri vake pasi pano havazokwanisi kumuona paanouyazve. Imhaka yokuti achave ari mudenga, uye havazokwanisi kumuona ikoko. Saka Jesu anoudza vaapostora vake zvimwe zvezvinhu zvichave zvichiitika pasi pano apo anobata ushe saMambo mudenga. Ndezvipiko zvimwe zvezvinhu izvi?
Jesu anotaura kuti kuchava nehondo huru, vanhu vazhinji vacharwara uye vacharumwa nenzara, utsotsi huchashata kwazvo, uye kuchava nokudengenyeka kukuru kwapasi. Jesu anotaurawo kuti mashoko akanaka pamsoro poumambo hwaMwari achaparidzirwa mupasi rose rose. Tati taona zvinhu izvi zvichiitika munguva yedu here? Hungu! Nokudaro tingava nechokwadi chokuti Jesu zvino ari kubata ushe mudenga. Nokukurumidza achagumisa ushati hwose pasi pano.
Mateo 21:46; 23:1-39; 24:1-14; Marko 13:3-10.
Mibvunzo
- Mumufananidzo, Jesu ndoupi, uye ndivanaani vaanavo?
- Vaprista vakaedza kuitei kuna Jesu mutembere, uye iye akatii kwavari?
- Vaapostora vanobvunza chii kuna Jesu?
- Nei Jesu achiudza vaapostora vake zvimwe zvezvinhu zvichaitika pasi pano paanenge achitonga saMambo kudenga?
- Jesu anoti chii chichaitika asati agumisa uipi hwose pasi pano?
Mibvunzo yokuwedzera
- Verenga Mateo 23:1-39.
Kunyange zvazvo Magwaro achiratidza kuti kushandiswa kwemazita okuremekedza kungava kwakakodzera, mashoko aJesu ari pana Mateo 23:8-11 anoratidzei maererano nokushandiswa kwemazita ounyengeri muungano yechiKristu? (Mab. 26:25; VaR. 13:7; 1 Pet. 2:13, 14)
VaFarisi vakashandisei kuedza kuita kuti vanhu vasava vaKristu, uye vatungamiriri vechitendero vakashandisa sei nzira dzakafanana mumazuva ano? (Mat. 23:13; Ruka 11:52; Joh. 9:22; 12:42; 1 VaT. 2:16)
- Verenga Mateo 24:1-14.
Kukosha kwokutsungirira kunosimbiswa sei pana Mateo 24:13?
Shoko rokuti “kuguma” riri pana Mateo 24:13 rinorevei? (Mat. 16:27; VaR. 14:10-12; 2 VaK. 5:10)
- Verenga Marko 13:3-10.
Mashoko api ari pana Marko 13:10 anoratidza kudiwa kwokukurumidza kuparidza mashoko akanaka, uye mashoko aJesu anofanira kuita kuti tinzwe sei? (VaR. 13:11, 12; 1 VaK. 7:29-31; 2 Tim. 4:2)


text:
Dziva rokushambira
Dziva rokushambira zvinoreva dziva rakavakwa nevanhu kuitira kuti vashambire munzvimbo ine mvura yakachena inosukwa tsvina dzichiraswa. Nokumwe kutaura rinonzi duhwino. Duhwino rinodirwa mishonga inouraya hutachiona uye mvura yacho inomiminiwa kubvisa tsvina yakaita magodo.
Maduhwino ane mitemo yawo inosanganisira:
- Vanhu vanofanira kugeza vasati vapinda muduhwino zvisinei kuti vabva kumba vakageza.
- Kune mhando dzembatya dzinotenderwa muduhwino, mbatya dzinopfekwa kumba kana munzira hadzitenderwi kanamunhu ave mumvura. Mbatya dzomunduhwino dzakagadzirwa kuti dzisareme kana dzatota uye dzinosonwa nejira risingatakure hutachiowana kunyanya.
Kune vasina kuzvijaira mbatya dzinopfekwa kuduhwino dzinoita kunge munhu asina kusimira zvakakwana, asi kune vazvijaira vanongoti ndizvo zveko.


text:
DZIDZO yemuZimbabwe iri kubudirira zvikuru nekuda kwemushandirapamwe uri pakati peHurumende, masangano akazvimirira pamwe nemachechi.Machechi ane chitsama muZimbabwe ari kuita basa guru rekusimudzira chikamu chefundo. Mamwe emakereke aya akatanga kuita basa iri kare-kare apo nyika yakange isati yawana kuzvitonga kuzere.
Kune machechi akaita seRoman Catholic, iyo ine zvikoro zvaizivikanwa kare sezvemamishinari uye ane mbiri yekubura shasha munyaya dzefundo.
Chimwe chezvikoro zviri pasi pechechi iyi iKutama Mission icho chiri kwaZvimba, kudunhu reMashonaland West, icho musi weSvondo 22 Kurume chinenge chichipemberera kusvitsa makore 100 chavambwa.
Hazvisi nyore kuti chikoro chipe dzidzo yemhando yepamusoro kwemakore anosvika zana nekudaro basa guru rakaitwa uye richiri kuitwa neKutama Mission rinofanira kutendwa.
Pachikoro apa ndipo zvakare pakadzidza mutungamiriri wenyika President Mugabe pamwe nemakurukota ane chitsama nevamwe vane zvigaro zvepamusoro muzvikamu zvakasiyana zvenyika.
Ichokwadi kuti kare muzvikoro zvizhinji zvemamishinari maidzidzwa uye muchiri kudzidzwa kusvikira nhasi uno.
Kunze kweKutama Mission, kune zvimwe zvikoro zvakare zviri pasi pechechi yeRoman Catholic izvo vadzidzi vanogara vachishura mare nekubudirira muzvidzidzo zvavo. Zvimwe zvacho zvinosanganisira Marist Nyanga, Monte Cassino neDete.
Nhasi uno zvakare kwave nemayunivhesiti ane chitsama ari pasi pemakereke akaita seAfrica University iyo iri pasi pechechi yeMethodist pamwe neCatholic University in Zimbabwe.
Basa riri kuitwa nemakereke akasiyana rinofanira kurumbidzwa zvikuru nekuti Hurumende yoga haingagone kusimudzira dzidzo.
Kazhinji vana vanodzidza kuzvikoro zviri pasi pemachechi vane hunhu hwakasiyana nevamwe nekuti vanodzidziswa tsika pamwe nehunhu hwakanaka.
Hongu, kune zvimwe zvikoro zvakazvimirira zvine vana vane hunhu hunoyemurika asi kakawanda kacho zvikoro zviri pasi pemakereke zvinorovedzera vana mukukura vaine tsika uye vachinamata Mwari. Zvinotoshamisa kunzwa kuti kune zvimwe zvikoro vana vanorambidzwa kunamata Mwari, wobva washaya kuti mweya wakaita sei wapinda mune vamwe vanhu.
Kana pakaramba paine mushandirapamwe uyu pakati peHurumende, masangano akazvimirira pamwe nevemachechi mukusimudzira dzidzo, Zimbabwe icharamba iri pamusoro pedzimwe nyika dzemuAfrica panyaya yevanhu vanogona kunyora nekuverenga.
Sungano iyi ngairambe iripo nekuti rwodzi rwakasungwa katatu harudambuki nhando.


text:
Abel Ndooka
CHIKWATA cheZimbabwe Wheelchair and Handcycling chakakwanisa kuhwina menduru nhatu, mbiri dzegoridhe neimwe chete yesirivha, kumujaho weOtaniqua Wheelchair Challenge uyo wakamhanyirwa kuGeorge kuSouth Africa masvondo adarika. Vatambi vanoti Wilson Nyakoko, uyo akamhanya 42 km kuvarume, naMollin Majoni uyo akamhanyawo 42 km kumadzimai ndivo vakahwina menduru dzegoridhe kozoti Margaret Bangajena ndiye akatora yesirivha mumujaho we42 km.
Chikwata cheTeam Zimbabwe chakange chatakura vatambi 11 kuenda kumujaho uyu asi chakazosangana nenjodzi yekurasikirwa nemumwe mutambi, Dorcas Hwatira, uyo akafa mutsaona yemotokari kuSouth Africa svondo rapera pamberi.
Kaputeni wechikwata ichi, Edmund Makutya, anoti njodzi yakasanganikwa nayo naHwatira kuSouth Africa yakadzikisa morari yavo zvikuru zvekuti vamwe vatambi vakange vave kusada kukwikwidza kumujaho uyu
Makutya anoti vakazongowirirana kuti vaenderere mberi nekukwikwidza kuti vangozadzikise rwendo rwavo rwavange vafambira asi pfungwa dzavo dzakange dzisisiri kumujaho uyu.
“Takazongokwanisa kuhwina menduru nhatu chete asi handizvo zvataitarisira svondo radarika.
“Njodzi yakasangana naDorcas yakatikanganisa zvikuru uye yakatidzosera shure isu sechikwata taida chaizvo kuhwina asi pfungwa dzedu dzakange dzisisiri kumujaho uyu.
“Takatombofunga kuregera kukwikwidza asi takazongowirirana kuti tienderere mberi tizadzikise rwendo rwedu rwatange tafambira kuSouth Africa.
“Tagara tichihwinha menduru dzakawanda asi gore rino pfungwa dzevamwe vatambi dzakange dzisisiri kumujaho uyu dzave kure,” akadaro Makutya.
Zvakadaro, Hwatira akaradzikwa svondo radarika musi weMugovera kuWarren Hills muHarare.
Makutya akapa kutenda kusangano reSports and Recreation Commission pamwe neHurumende kuburikidza nebazi rezvemitambo tsika, nemagariro nerutsigiro rwavakapa pakuvigwa kwaHwatira.


text:
Nyenyedzi
Muzvidzidzo Zvechadenga, nyenyedzi (star) zvinoreva zviri muchadenga zvinobwinya sokubwinya kunoita zuva. Nyeredzi dzine hujoto hwakakwira zvokuti sebhe irimo inoshanduka kubva pakuva gasi rinopisa kuenda pakuva inonzi plasma kuEnglish. Plasma imhando yomusandu ine mwando unopisa zvakanyanya zvokuti maatomu anoshanduka kuva maayoni.
Zuva pacharo imhando yenyenyedzi uye ndiyo nyenyedzi iri pedyo zvakanyanya neEarth. Kuzuva ndiko kunobva simba zhinji rinosvika kuEarth uye. Zuva rine kubwinya kwakanyanya zvokuti munguva dzemasikati dzimwe nyenyedzi dzinoita sokunge dzisipo tichiona kubwinya kwezuva chete. Nyenyedzi dzinozoonekwa kubwinya kwadzo munguva yemhanheru apo rimwe divi renyika rinenge rafuratira zuva rave murima.


text:
Dodoraukadzi
.
Dodoraukadzi (Gynaecology in English) riri kushandiswa pano kutaura denhe reruzivo rehurapi rinodzidzisa zvehutano hwevakadzi zvikurusei kutarisa hutano hwenhengo dzesikarudzi. Munhu akaridzidzira achiita basa rokutarisa hutano hwengo dzesikarudzi dzechikadzi anonzi Chidodoraukadzi, hazvineyi murume kana kuti mukadzi ari kubata basa racho.
Kurerutsa Mutauro[chinja | edit source]
Shoko rokuti dodorodza (narrate, relate or explain fully) rinoreva kudonongora zvose zvinozivikanwa maererano nemusoro wenyaya iri mudariro. Apa ndipo pabva chivakamberi chokuti dodora-. Chivakamberi ichi chiri kushandiswa kuturikira chivakashure cheEnglish chinoti -logy chinoreva a speaking, discourse, treatise, doctrine, theory, science".


text:
Chikonzero
Chikonzero zvinoreva izvo zvinoitisa kuti chinhu chiitike. Vamwe vatauri vanoti chisakiso.
Vanhu vanotenda kuti chinhu chose chine chikonzero, hapana chiitiko chinongoitika chega, kunotova nechimwe chinochisunda kuti chiitike. Zvinhu zviri panyika hazvina kungoitika zvoga asi kuna Mwari akazviita kuti zvivepo. Asi ivo Mwari havana akavakonzera, vanorarama voga kubva kusingaperi kusvika kusingaperi.
Tsaona dzose dzine chinokonzera hadzingoitike dzoga.
Tsika yeHumaneja[chinja | edit source]
Mutemo waPareto unoti, pakuverengwa kwemusaka nehonzeri, zvikamu makumi masere kubva muzana (80%) zvemusaka dzinoonekwa muzviitiko zvizhinji, zvinokonzerwa nehonzeri zvikamu makumi maviri kubva muzana (20%).
Zvichitodzana nemutemo uyu, kunonzi mumabhindauko chikamu makumi manomwe kubva muzana (80%) chezvinotengwa chinotengwa nechikamu makumi maviri kubva muzana (20%) chevatengi - kureva kuti ruzhinji rwevatengi (80%) vanotenga zvjnhu zvine hukoshi hwunosvika 20%. Hapana chakakosha panhamba 80% asi kungoti ndiyo nhamba inonyanya kuwonekwa panocherechedzwa hukama hwezvikonzero nemhedzisiro pazvinhu zvizhinji.


text:
Chidenhi
Muchidzidzo chezvipenyu, chidenhi (hormone in English) zvinoreva "compound" dzinoshandiswa kuvamba kana kukuchidzira kushanda kwenhengo dzemuviri. Chidenhi pachinenge chagachirwa munhengo idzi, pane mabasa anobva atanga kuitika munhengo iyi. Zvidenhi zvinotsatidzwa kubva patsatsadzi dziri mumuviri dzine basa rokugadzira chidenhi ichocho. Kune chidenhi chinokuchidza kukura kwendebvu muvarume. Chidenhi chinonzi "testosterone" chinoshanda kukuchidza kuyaruka kwemukomana kuti ave nechimiro chemurume. Chidenhi ichi chinodzivisa kubuda kwemazamu muvarume.
Kunoitawo chidenhi chinoita kuti kubuda kwemazamu kutange muvakadzi. Chidenhi chinonzi "estrogen" chinoshanda kukuchidza kuyaruka kwemusikana kuti ave nechimiro chemukadzi achitanga kumera mazamu.
Shoko rokuti chidenhi rinotaura kuti zviro izvi zvinodenha nhengo kuti dzivambe kuita mabasa adzinobata mumuviri uye zvinonenha kuyaruka kwedzimwe nhengo mumuviri.
Shoko reEnglish rokuti "hormone" rinoreva "that which sets in motion, excites or stimulates a process". Ndiko kudenha kuri kurehwa nezita reShona rapihwa.
Mukutaura kwedu kwamazuva ose unonzwa toti:
- Andidenha saka ndamurova. Apa zvichireva kuti ndiye anditanga.
- Nyaya yamadenha iyi nhasi tinonzwa nekuzuwirwa. Apa zvichireva kuti matanga nyaya inofadza nokupa manyawi kumutauri kuti atange nokuramba ari kuitaura.
- Denha huni iyo moto ubvire zvakanaka. Apa kureva kukuchidzira moto wanga wabatidzwa zvawo kare.
Kutaura kuri muzvirevo izvi kunodudza kushanda kunoita chidenhi kana kuti "hormone": kuvamba; kukuchitsidzira; kukurudzira.